text:
Please Donate
Donation Refund Policy
Donate Description
Muvandimwe turagushimira kuba wahisemo kwumva Radio Inyabutatu.
Kugirango ibikorwa bya Radio Inyabutatu bikomeze bijye mbere, twagusabaga ko watera inkunga Radio Inyabutatu ukoresheje uburyo bwa PesaPal.
Kanda hejuru ahanditse ngo "DONATE" maze utange inkunga yawe. Ushobora gukoresha ikarita yawe ya VISA cyangwa Master Card ugatanga inkunga yawe unyuze kuri Radio Inyabutatu.
Uwakwifuza kutugezaho inkunga ye akoresheje ubundi buryo yatwandikira kuri Email: This email address is being protected from spambots. You need JavaScript enabled to view it. kugirango tumusobanurire uko inkunga ye yatugeraho.
Turabashimira cyane kubera umurava mukomeje kugaragaza.
Ubuyobozi bwa Radio Inyabutatu.
Inyabutatu Calendar with Time
Page Ya FaceBook
East African Time
Top Posters
-
Mutamu karimu3 ( +1 )
-
NDAGIJIMANA Idrissa2 ( +1 )
-
karisa2 ( 0 )
-
King Gumisiriza2 ( 0 )
-
nathan2 ( +3 )
-
IZABAYO Pacifique1 ( 0 )
-
Dr.S.S.Bhattacharyya1 ( 0 )
-
Ndagijimana Vianne1 ( +2 )
-
Vatal1 ( 0 )
-
Ndagijimana Damasc1 ( +1 )
UHAWE IKAZE KURI RADIO INYABUTATU
Ijambo ryo kwifuriza abanyarwanda umwaka mushya muhire wa 2017
Banyarwanda,
Banyarwandakazi,
Nshuti z’u Rwanda,
Mw’izina ryanjye bwite no mw’izina ry’abagize Ihuriro ry’Inyabutatu-RPRK riharanira ubwami bugendera kw’itegekonshinga hifashishijwe regence, ndabifuriza umwaka mwiza mushya muhire wa 2017: uzababere mwese umwaka w’amahoro n’umunezero biturutse k’Uwiteka. Imana izabahe ibyiza byose mwifuza, izabahundazeho imigisha yayo.
Umwaka turangije wa 2016 udusigiye umubabaro n’agahinda kubera ko Umwami Kigeli V Ndahindurwa yadusize bidutunguye kandi tukimukeneye. Imana imuhe iruhuko ridashira. Hari byinshi yakoreye u Rwanda n’abanyarwanda tuzajya tumwibukiraho, muri byo reka tuvuge igikorwa cyo kw’itariki ya 9/10/59: Umwami Kigeli V Ndahindurwa yarahiriye imbere y’Inama y’igihugu irikumwe na Bwana J.P.Harroy (wari uhagarariye ubutegetsi bwa gikoloni) kuba umwami ugendera kw’itegekonshinga, aherako asinya ibyo yarahiriye, aba abaye uwa mbere muri Afurika yose!
Ubwo bwami bugendera kw’itegekonshinga, Umwami Kigeli V Ndahindurwa yarahiriye kandi akabusinyira, ni ubwami bw’amahoro, ni ubwami bumeze nk’ubwami bwo muri Yapani no mu bindi bihugu byinshi byo kw’isi, nibwo twifuza ko bugeragezwa mu Rwanda, dore ko repubulika y’u Rwanda ikunda kumena amaraso y’abanyarwanda.
Paul Kagame ategekesha iterabwoba kuko ni byo azi byonyine, kandi ni byo byonyine ashoboye. Ategekesha ubwoba kuko afite ubwoba bw'ibibi yakoreye abanyarwanda b'ingeri zose. Afite ubwoba ko abamuhaye ibitwaro n’ibifaranga bakamwicaza mu Urugwiro bashobora kumwambura ubutegetsi bakabuha undi. Nta kuntu atagira ubwoba bw’abanyarwanda batabarika yahekuye, n’abo akomeje guhonyora. Mu gihe acyicaye ku ntebe y’umukuru w’igihugu abanyarwanda bagomba kumenya ko ntakindi ashoboye usibye gutegekesha igitugu n’iterabwoba. Ntateze kuva ku ntebe y’ubutegetsi, kuko ni yo ituma adashyikirizwa ubucamanza ngo aryozwe ubwicanyi bwe ndengakamere, azayivaho ari uko apfuye. Ibi ntawe ugomba kubyibeshyaho! Yivugiye ko nibiba ngombwa Kigali azayisiga uko yayisanze yuzuyemo intumbi ishyano ryose n’umunuko wazo.
Abanyarwanda bishe abandi banyarwanda mu gihe cya jenoside. Ese byagenze gute kugirango uwarushije kure abandi kwica, umwicanyi ruharwa, umwicanyi mukuru, ahinduke perezida wa repubulika y’u Rwanda aho kujyanwa mu rukiko? Umugambi we mubisha wo kwica abanyarwanda uracyakomeza:abicisha amarozi, inzara, ubukene, uburoko, intambara z’urudaca, imiriro, udufuni, imigozi, imbunda n’inkota, imisoro y’ubwoko bwose, n’ibindi bikorwa by’ubugome ndengakamere byinshi. We ashobora kwibagirwa abo yahekuye, ariko bo ntibashobora kumwibagirwa na rimwe. Amaraso y’indengakarengane aratabaza Imana. Natwe reka dupfukame, tuzamure amaboko, duhange amaso ijuru, twinginge Imana ngo itabare u Rwanda. Amazina y’abacu bazize Paul Kagame tuyandike mu mitima yacu, tuzirikane ko icyatumye tugihumeka umwuka w’abazima ari ukugirango mu maso ya bagenzi bacu bagowe, tugaragare neza nka wa musamaritani mwiza. Abababaye tubabarane nabo, abishimye twifatanye nabo. Ariko niduhura n’abakozi ba Sekibi, tubavume, tubahungire kure, tubahe akato. Bityo dukore ibyiza gusa, ibibi tubizinukwe. Duhore twambaye ubwiza bw’Imana.
Muri politiki, naho ni uko ibintu bigomba kugenda, tugomba kurinda bikomeye imitima yacu ngo itandura. Politiki ishingiye ku bwicanyi, ibinyoma, igitugu n’iterabwoba, ubujura, ubusambanyi, n’ibindi bibi byose, ni politiki ya Sekibi. Ntabwo ikibi kigomba kutugera iruhande. Ntitugomba kwemera na gato kuba imbata y'ikibi. Nta na rimwe ikibi gishobora kubyara icyiza. Kamere y’ikibi ni ukurimbura. Politiki yo gusebanya ni politiki ya Sekibi, ni politiki y’abaswa b’ibyihebe iganisha ikuzimu, si politiki y’umuntu ufite umutima wa kimuntu, reka tuyirekere Paul Kagame n’agatsiko ke. Icyo twifuriza abadukunda ni uko twese duhora dufite roho zera de, turi abaziranenge rwose mu myitwarire yacu. Uwo ni wo murongo tugenderaho. Ntabwo politiki yacu ari politiki yo gufata impu zombi ngo twishakire amaronko. Nta maronko abaho aturutira gukunda ukuri n’ubukiranutsi. Ese kwambara ubumanzi wabigurana iki?
Turashimira byimazeyo abanyamuryango bacu n’inshuti zacu. Badufatiye runini, turabakeneye nk’uko dukeneye umwuka duhumeka. Ni bo mutima w’Ihuriro ry’Inyabutatu-RPRK. Biyuha akuya kugirango umunsi w’isarura nugera, uzabe umunsi w’ibyishimo n’umunezero. Ntawe ukora ibyo Imana ishaka watashye amara masa. Urugamba ni rurerure, ariko ibyiringiro ni byinshi.
Harakabaho u Rwanda runezejeje Imana, rufite amahoro,
Harakabaho ubwami bugendera kw’itegekonshinga mu Rwanda,
Harakabaho Ihuriro ry”Inyabutatu-RPRK.
Umukuru w’Ihuriro ry’Inyabutatu-RPRK, Yozefu Mutarambirwa.
Umviriza Ibiganiro bya radio hano
AGASHYA: "TEREPHONA UHITE WUMVA RADIO INAYBUTATU"
AGASHYA:
Abantu bari muri Amerika, Kanada, Ubwongereza, Ubufaransa n'Ububirigi bashobora kwumva Radio Inyabutatu ku matelefoni yabo agendanwa hatitawe k'ubwoko bwa telefoni bafite, ntabwo bisaba ko telefoni yawe iba iriho amafaranga ya internet ntanubwo bisaba ko telefoni yawe iba ifite option ya internet muriyo, icyo usabwa ni uguhamagara umwe muri iyi
mirongo ya telefoni ikurikira:
1. Umurongo wo mu Bwongereza ni: (+44) 033.00.10.38.98
2. Umurongo wo muri Amerika na Kanada ni: (+1) 712.432.5797
Iyi mirongo yombi ushobora kuyihamagara ukoresheje telephone mobile cyangwa telephone fixe.
Iyo uhamagaye kuri umwe muri iyi mirongo wumva Radio Inyabutatu kandi nta mafaranga wishyura.
Abafite telephone zifite skype bo bashobora guhamagara kuri izi telephone bagakurikirana gahunda za Radio Inyabutatu hatitawe ku gihugu baba barimo, nabwo ntibishyura.
CONTACTS Z'IHURIRO RY'INYABUTATU
Telephone:+44 20 83 60 23 61
Email:ihuriro@inyabutatu.org
Facebook:Ihuriro ry'Inyabutatu
CONTACTS ZA RADIO INYABUTATU:
Telephone: +44 20 83 60 23 61
Email:editor@radioinyabutatu.org
Skype:radioinyabutatu
Facebook:Radio Inyabutatu
Current Radio Listeners
- Articles View Hits : 24309572


c: text/html

text:
Mu mezi umunani abanza ya 2020, mu Ntara y’Amajyaruguru habaruwe abana barenga 450 batewe inda batarageza ku myaka 18, higanjemo abari abanyeshuri batakaje amashuri yabo bakajya kwitegura inshingano zo kurera mu gihe na bo bari bagikeneye kurerwa.
Aho ni ho uru rubyiruko rwasanze rugomba kwibanda mu gutanga umusanzu warwo mu guhangana n’iki kibazo kigira ingaruka kuri bagenzi babo no ku gihugu muri rusange, nyuma yo guhabwa amahugurwa ajyanye n’amateka n’indangagaciro z’Umuryango FPR Inkotanyi.
Kwizera Beni ni umwe muri bo, yagize ati "Muri aya masomo nakuyemo impamba z’uburyo naganiriza bagenzi banjye ku mateka nyayo n’indangagaciro z’Umuryango FPR Inkotanyi. Ngiye kwegera bagenzi banjye b’abangavu mbigishe uko bitwara birinda gutwara inda kuko bibagiraho ingaruka zo gutakaza amashuri no kurera abandi bana kandi nabo bari bakirerwa, nzahera mu bari hafi yanjye mu mashuri."
Uwanyirigira Innocente na we yagize ati "Igihugu tuba twubaka ni icyacu, abangavu baterwa inda usanga hari abazikuramo bakahakura ubumuga n’izindi ndwara. Nzabegera mbereke ko bakwiye kwirinda kugira ngo bitabangiririza ejo hazaza ahubwo bazavemo aba mama beza baberereye u Rwanda."
Komiseri ushinzwe Imiyoborere myiza mu Muryango FPR Inkotanyi mu Karere ka Musanze, Muhire Jean de Dieu, avuga ko urubyiruko rutegurwa rukiri ruto rukigishwa amateka n’indangagaciro zituma batanga impinduka mu muryango Nyarwanda.
Yagize ati "Urubyiruko ruba rufite imbaraga kandi mwarabibonye ko n’ababohoye igihugu tukaba turi mu mutekano n’iterambere bari urubyiruko. Aba tubatoza bakiri bato tukabatuma kuba umusemburo w’impinduka mu muryango Nyarwanda, turabizeye ko bagiye kwita ku bibazo bihangayikishije Igihugu kandi tuzakomeza kubaba hafi bityo twubake none tunubaka ejo hazaza."
Umuyobozi w’Umuryango FPR Inkotanyi mu Karere ka Musanze, Nuwumuremyi Jeannine, avuga ko bafite gahunda yo gukomeza gutoza urubyiruko kugira imyitwarire ihamye no guharanira ko indangagaciro z’Umuryango FPR Inkotanyi zimakazwa.
Yagize ati "Urubyiruko iyo rugiriwe inama mbi rurohama ariko iyo urwubatse neza rurubaka, twirinda ko hari abarugira inama mbi ngo atarworeka tukabigisha bakiri bato, icyo tubatumye k’ingenzi ni ukwegera bagenzi babo bakabigisha kandi nabo babe intangarugero bamurikire abandi bavatere inyota yo kwifuza kuba nkabo, bunge bagenzi babo, bunge ababyeyi babo babamurikire babafashe gutera imbere."
Mu gihe igihugu gihangayikishijwe n’ikibazo cy’abangavu baterwa inda, urubyiruko 68 ruturuka muri buri kagari mu tugize Akarere ka Musanze bagiye kurangiza amashuri yisumbuye ni bo bahuguwe ku masomo y’amateka n’indangagaciro z’Umuryango FPR Inkotanyi, bahabwa n’ubutumwa bwo kuba umusemburo w’impinduka zikwiye kubaranga.
source : https://ift.tt/3oyKGgA

robotstxt: allowed

filter: keep


text:
Bamwe mu bagore bo mu Murenge wa Bugarama mu Karere ka Rusizi, baravuga ko amafaranga bakura mu buhinzi bw’umuceri n’ inyanya bakorera mu kibaya cya Bugarama abafasha mu kwiteza imbere ndetse ngo bikaba byaragabanyije n’amakimbirane mu ngo zabo.Aba bagore basobanura ko bakirirwa mu ngo, basuzugurwaga n’abagabo babo kubera guhora babasaba buri kimwe cyose.Ibi ngo byanavagamo icunaguzwa rya hato na hato bigatera intugunda mu rugo.
Mu rwego rwo gukumira ayo makimbirane , aba bagore bavuga ko bibumbiye mu mashyirahamwe ahinga umuceri, abandi bagahinga inyanya mu kibaya cya Bugarama .Ibi ngo byahinduye ubuzima bwabo.
Nyiranzabahimana Christine, umwe mu bagore bahinga mu kibaya cya Bugarama, ati’’ maze kubona ko umugabo ampa amafaranga yo guhaha y’intica ntikize kandi nkayahabwa hamaze kuba intonganya, nafashe umwanzuro wo kugana itsinda ry’abagore bahinga umuceri mu gishanga cya Bugarama, amafaranga mvanamo n’ubwo atari menshi atuma mbasha kureba igikenewe mu rugo nkagihaha, umugabo akaba asigaye abinyubahira, ubu mu rugo rwacu amahoro arahinda’’
Uyu mugore na bagenzi be bahinga mu kibaya cya Bugarama bavuga ko ntayandi mahitamo bari bafite. Bakundamahoro uhinga inyanya agira ati ” muri uyu murenge wa Bugarama dufite ikibazo cy’ubuharike bukomeye, abagabo bari kuduta bagashaka abandi bagore.”Akomeza agira ati “nabonye umugabo yaramparitse abana bagiye kwicwa n’inzara mpitamo kwiyambaza amatsinda y’abahinzi b’inyanya, ariko umugabo amaze kubona ko ubwo buhinzi mbuvanamo amafaranga, yarangarukiye ubu tubanye neza.”
Ku ruhande rw’abagabo bo mu Murenge wa Bugarama bo bavuga ko igituma imiryango yabo irangwamo amakimbirane ari uko usanga aribo bavunikira urugo bonyine.Umwe mu bagabo wanze ko dutangaza izina rye yagize ati’’ umugore naramutaye kuko nabonaga ntacyo azangezaho, nkaba naramusabye kujya mu matsinda y’ abagore nawe akunganira urugo arabyanga.”
Ushinzwe imibereho myiza y’Abaturage mu Murenge wa Bugarama, Hakizimana Ephrem, yemeza ko imiryango myinshi irangwamo amakimbirane biterwa n’ikoreshwa nabi ry’umutungo, aho abagabo bavuga ko aribo bakorera amafaranga akaba ari nabo bagomba kugena uko akoreshwa. Ati “mu kwigisha iyo miryango ifitanye ibibazo tunasaba abagore guhaguruka bakagana amatsinda anyuranye bagashaka icyo bakora kugirango nabo bagire uruhare mu iterambere ry’urugo.”
Uhagarariye amashyirahamwe y’abagore bahinga umuceri mu Kibaya cya Bugarama, UCORIVABU Mukasine Dorosela avuga ko abagore biteje imbere kandi bunganira abagabo mu ngo.Ati “mu mashyirahamwe yacu nta mugore nzi ufitanye amakimbirane n’umugabo we.”
Avuga ko bagira umwanya wo kubaganiriza mu byerekeranye no gucunga amafaranga bakura mu muceri kandi bagashyira hamwe n’abagabo babo kuko mu matsinda babarizwamo n’abagabo baba bagomba kugaragara kuko bishingira abagore babo iyo bakeneye inguzanyo.
Itegeko No 32 /2016 ryo ku wa 28/08/2016 rigenga abantu n’ umuryango mu ngingo yaryo ya 210 rivuga ko “’Buri wese mu bashyingiranywe agomba kugira uruhare mu bitunga urugo rwabo bikurikije uburyo n’ amikoro ye.”
Abagore bo mu Bugarama bishatsemo ibisubizo bahagurukira gushaka icyatunga urugo bitabaye guhora bateze amaboko abagabo babo.
M. Claude.


text:
Nta kintu kibabaza mu buzima nko kubona inshuti yawe, umwana wawe cyangwa se umuntu ukunda cyane arimo gukora amakosa utekereza ko atagakoze, birumvikana ko ari umuntu mudafite aho muhuriye ushobora no kubibona ukica amaso cyangwa ukanabimubwira ariko wenda ntuzajye no gukurikirana ko ubyo wavuze byumviswe.
Nyamara siko bigenda ku nshuti umwana cyangwa umuvandimwe ni ukuvuga umuntu wese ufitiye urukundo, ushobora no kurara ijoro ujya kumushaka ngo umuhugure cyangwa se ngo umuhane, gusa kubera ko nyine turi abantu harimo uhitamo kwicecekera ahubwo agafata ibyemezo bikomeye.
Urugero: nkurikije ikosa yakoze sinshobora kongera kubana nawe, ibi bintu ntibyihanganirwa n’ibindi n’ibindi
Nyamara siko Imana imeze!
Imana irakunda ndetse cyane hanyuma umuntu ikunda yishimira kumubona akiranuka nk’uko nayo ikiranuka, ikosa rito ashobora gukora rishobora gutuma ifuha cyangwa ibabara ariko ikiza cy’Imana nuko yishimira gucyaha no kubabarira.
“Wandikire marayika w’Itorero ryo muri Efeso uti:
“Ufashe inyenyeri ndwi mu kuboko kw’iburyo, akagendera hagati y’ibitereko by’amatabaza birindwi by’izahabu aravuga aya magambo ati ‘Nzi imirimo yawe n’umuhati wawe no kwihangana kwawe, kandi nzi yuko utabasha kwihanganira abanyageso mbi, n’uko wagenzuye abiyita intumwa kandi atari zo, ukabona ko ari abanyabinyoma. Uzi kwihangana kandi warenganirijwe izina ryanjye ntiwacogora. Ariko rero mfite icyo nkugaya, ni uko waretse urukundo rwawe rwa mbere.. Ariko rero ufite icyo ngushimira, ni uko wanga imirimo y’Abanikolayiti, iyo nanjye nanga”. Abefeso2:1-6
Imana yarifite ibintu byinshi ishimira aba befeso, uburyo bihanganaga, uburyo barenganyijwe bazira kumenya Imana ntibacogore n’ibindi n’ibindi ariko bageze hagati baracogora umuhati bagiraga, ishyaka, imirimo myiza bakoraga, urukundo bagiriranaga hagati yabo ndetse n’Imana ubwayo birashira, nibyo byababaje Imana rero izana ifuhe ibasaba kwisubiraho ndetse ibabwira n’igihano yagombaga kubahanisha baramutse batisubiyeho.
“Nuko ibuka aho wavuye ukagwa wihane, ukore imirimo nk’iya mbere kuko nutabikora nzaza aho uri, nkūre igitereko cy’itabaza cyawe ahacyo nutihana” abefeso 2:5
Iyo igitereko cy’Imana kitagihari n’Imana iba itagihari. Murumva rero ko Imana ifuhira umukiranutsi wasubiye inyuma ndetse ko ishobora kumuhana mu gihe atemeye kwisubiraho ngo yihane.
Dore rero icyo Imana ishaka k’umukiranutsi wayo: “Ariko ujye ukiranuka uzageze ku gupfa, nanjye nzaguha ikamba ry’ubugingo”.Abefeso 2:10b
Imana ibahe umugisha.
[email protected]


text:
Benshi mubahanzi nyarwanda batandukanye bagarutse ku bigwi byaranze ubuzima bwa nyakwigendera Tuyishime Joshua. uzwi kuzina Jay Polly ndetse umuhanzi Bulldogg babanye muri Tuff Gang yiyemeza kuzafasha abana asize mu bushobozi buke afite..
Nta gushidikanya ko ibyo bavuga ari byo kuko ashobora kuba ari we muhanzi wakoranye indirimbo nyinshi na bagenzi be baba abakomeye n’abakizamuka.
Riderman ati “yari umuntu w’umugabo”
“ Agiye akiri muto kandi yari afite byinshi byo gutanga ariko ntekereza ko nubwo hari ibyo agiye adakoze hari byinshi yakoze. Hari benshi bakora umuziki kuko bamurebeyeho, hari uruhare runini yagize mu kubaka umuziki nyarwanda ni uwo gushimirwa kandi tuzamukumbura.
Yari umuntu w’umuhanga. Usabana, ugira inkuru nyinshi, uzi kubana, yari umuntu uvugisha ukuri, wa muntu mufitanye ikibazo mugahura mushobora kuganira n’abantu bakuru aho kugira ngo muryaryanye mukabwizanya ukuri ibintu bigakemuka. Yari umuntu w’umugabo.”
“Jay Polly ni umurenze”- MC Tino
“Ababizi n’abatabizi bamenye ko Jay Polly ari umuntu urenze bya hatari, bitari ibyo kuvuga umuntu yapfuye akiri na muzima nta muntu utabizi. Ni umuntu wagira urugwiro, umutima mwiza, ukunda gusabana akuganda gusetsa, agira urwenya rwinshi cyane. Yari umuntu w’abantu ni nka gikundiro. Sinzi ukuntu namuvuga.”
Yageze aho ambere nk’umuvandimwe- Platini
“Twahuriye muri Studio yitwa ONB twari abasore bafite impano n’inzozi, guhera ubwo ntitwigeze dusigana, twarasangiye, twaragendanye. Jay Polly ni we muntu nzi narebesheje amaso yanjye wakunzwe kurenza abandi.
Kuva twahura twarahuje, twari inshuti zikomeye cyane, no gukora indirimbo byarikoraga n’ubu yitabye Imana twari dufitanye imishinga myinshi, nta n’ubwo ari indirimbo gusa hari n’ibindi byo mu buzima busanzwe kuko yagezeho ambera nk’umuvandimwe.”
“Imana imucire urubanza rurimo impuhwe”- Diplomate
“Twahuzwaga akenshi kuri producer umwe, tumenyana uko tuba abantu bameze nk’abasangirangendo, ibibazo byose tubicanamo. Iryo sano ntaho ryari ryaragiye no mu gihe cyashize kitari icya kure yansanze kuri studio imwe, turaganira ku by’umuziki wacu, Hip Hop muri rusange hari n’akantu yahise ankorera ntari niteguye nyuma y’aho ntitwongeye kubonana.
Ibyo byongera ishusho ngari ye ukuntu yari ateye. Ni igikuba cyacitse nta kundi turabyakira ahubwo tukamuragiza nyagasani kugira ngo amwakire kandi amucire urubanza rurimo impuhwe.”
“Twari tumaze gukora alubumu yose”- Li John
“Mfite alubumu twari tumaze gukora indirimbo 12. Jay Polly yari umuntu w’umuhanga uretse ko kuba yakoraga Rap yagira ibitekerezo mu bijyanye no kuririmba. Yari wa muntu uza azi ikintu ashaka. Indirimbo namukoreye ni zimwe mu zanyuma yakoze.
Twari twarafashe igihe dukora indirimbo nyinshi icyari gikurikiyeho kwari ugufata amashusho.”
Yashyize itafari ku izina ryanjye- Young Grace
Jay Polly nari muzi nkiga mu cyiciro rusange cy’amashuri yisumbuye nsubiramo indirimbo ze ku ishuri. Ngiye mu cyiciro cyisumbuye niyumvamo Hip Hop ndayikora, kubera ukuntu nakundaga indirimbo ze nifuza gukora na we ndabimusaba abarabyemera, akajya anyobora, akajya anjyana mu bitaramo.
Izina Young Grace hari itafari yashyizeho, indirimbo Mpa Umusada yatumye abantu bamenya ku bwe kuko yari umusitari ukomeye.”
Ndayishimiye Bertrand wamenyekanye nka Bulldogg yavuze ko byinshi yari kuvuga yakabivuze akiri muzima kuko banyuranye muri byinshi mu buzima.
Ati “Njyewe sinzi ko navuga ibintu byinshi kuko ibyo ntamubwiye akiri muzima sinabivuga aka kanya. Twagendanye urugendo rw’ubuzima ntabwo twabaye inshuti ahubwo twari abavandimwe. Hari igihe twaryamaga mu nzu nta kintu cyo kurya dufite, dufite nka 1000 Frw ariko tukavuga tuti ‘tuzabikora nubwo twavukiye mu miryango idakize.’ Twarasunikanaga. Agahinda ntabwo kashira aka kanya kubera kubona umuntu mwasangiye mukennye cyangwa mukize umushyize mu itaka ni agahinda gakomeye.”
Uyu muhanzi yagaragaje ko mugenzi we ibyavuzweho ko yazize we atabyemera kandi ariko bizahora kugeza igihe na we azava mu mubiri.
Uyu muhanzi yagaragaje ko mugenzi we ibyavuzweho ko yazize we atabyemera kandi ariko bizahora kugeza igihe na we azava mu mubiri.
Ati “Ibyo yazize ni ibyo bamushyizeho byose sinabyemera, nzabihagararaho kugeza umunsi nzongera gusubira ku muremyi. Ni ubusa. Yari afite abana babiri. Ukuntu ari umuntu utangaje nta mugore wamuvangira kuko bose basa na we. Twese uko turi aha Fifi cyangwa Sharifa mwese muzatekereze kuri bariya bana ba Kabaka (Jay Polly) kuko yabitagaho cyane. Njye aba bagore be nibampamagara nzabafasha. Nahoze mbwira Sharifa kuzahuza umwana n’uwo yabyaranye na Fifi.”
Yavuze ko bajyaga bashwana ariko ubu akaba yaramubabariye akimenya amateka. Yamusabiye Imana kumugirira ibambe bakazongera guhurira aheza.
Nirere Afsa uzwi nka Fifi wabyaranye na Jay Polly umwana witwa Crystal yavuze ko yamenyanye n’uyu muhanzi mu 2009, bagakundana imyaka ibiri nyuma bakaza no kubyarana. Avuga ko uwe ari na we w’imfura wa Jay Polly bamukunda.
Mbabazi Sharifa babyaranye umwana witwa Khloe Ifeza, yavuze ko icyo azi ari uko uyu muhanzi yakundaga abana be cyane, ndetse na bo bakaba bafite impano nk’iya se.
Ati “ Icyo muziho yakundaga abana be ni yo mpamvu yamuhaga abana basa na we ni na yo mpamvu nifuza ko abana be umubano wabo wakomera kurushaho kuko na bo bafite impano ikomeye. Bafatanyije bakora ikintu kiruta icya se.”
Bangamwabo Octave wafashaga Jay Polly mu mategeko, yavuze ko uyu muhanzi yapfuye bamaze iminsi mike bahuye ndetse bari barimo gutegura dosiye y’urubanza rwe ngo azagaragarize urukiko ko ari umwere arekurwe.


text:
Uko watoza abana, muri Ibi bihe bya Koronavirusi, mu gihe batari kwiga.
Muri iyi minsi abana bari mu rugo bitewe n’impamvu za Coronavirus-Covid-19, bisa nkaho bari mu biruhuko kandi ibiruhuko niwo mwanya mwiza ababyeyi baba babonye ngo batoze abana babo imico mbonera, imirimo yo mu rugo, n’ibindi. Nyamara kuri bamwe usanga aribwo abana bangirika cyane kuko ababyeyi batamenya uko bakoresha neza ibyo biruhuko by’abana
Rinda abana bawe kureba televiziyo cyane n’ibindi by’ikoranabuhanga : Hari ubwo umwana yicara imbere ya televiziyo cyangwa se agakoresha mudasobwa na telefoni zigezweho kuko ari mu biruhuko ukumva nta kibazo, ariko burya bigira ingaruka zikomeye kuko byangiza ubwonko bw’umwana, akagabanya ubushobozi bwo gufata mu mutwe, gutekereza ku buryo bwimbitse n’ibindi.
Bishobora kandi gutuma umwana agira umubyibuho ukabije kuko arya ntakoreshe ibyo yariye ndetse akaba yanatwarwa n’ibyo areba akanga ishuri burundu.
Toza abana gusoma : Mu biruhuko niwo mwanya mwiza wo gutoza umwana gusoma, ukamushakira agatabo kajyanye n’imyaka ye. Icyo gihe azashimishwa n’inkuru asomamo bitume akunda gusoma kandi bimurinde za televiziyo n’ibindi byamwangiza
Igisha abana imirimo yo mu rugo : Ni byiza ko ko mu biruko utoza abana imirimo yo mu rugo ukurikije urwego bariho. Bikore mu buryo bwo kubaruhura. Urugero ushobora kwigisha abana uko bateka capati bazirangiza ukazibagaburira. Icyo gihe baba bize kandi bakabyiga banezerewe.
Mukangurire gukina imikino ituma ahuga : Mu biruho ni byiza ko uha abana umwanya wo gukina n’abandi bana, bakajya gukinira hanze nko kujya koga, kwiga gutwara igare, n’indi mikino ituma bahura n’abandi bana batamenyeranye
Muhe umwanya we yigengaho : Na none si byiza ko ukomeza kugenzura umwana mu byo akora byose. Jya umuha umwanya yumve ko yisanzuye, ajye gusura abandi bana, n’indi myidagaduro ashobora gukora imworoheye ku buryo yumva ko yisanzuye.
Sohokana umwana umutembereze ahandi hantu : Ushobora kujyana umwana mu cyaro niba atahazi akamenya ubuzima bwaho, kumutemberana ahantu nyaburanga runaka, ndetse no kuba mwatemberana n’amaguru hafi y’aho mutuye ugenda uganira n’umwana nabyo byamufasha kugira ibiruhuko byiza kandi bifite umumaro.
Kumureka akajya kwiga ubumenyi bwisumbuyeho : mu gihe cy’ibiruko ushobora kohereza umwana akajya kwiga ubumenyi adasanzwe abona mu ishuri. Urugero niba yiga amasomo asanzwe wamujyana mu ishuri ry’ubumenyi ngiro nko kwiga gufotora , kubaza, kudoda n’ibindi byazamufasha mu buzima bw’ahazaza
Mu biruko rero ababyeyi bagomba kwirinda ko byazabapfira ubusa ahubwo bakabibyaza umusaruro uzabagirira umumaro n’abana babo.


text:
Hari abavuga ko Kadeshi ya Baroneya iherereye mu majyepfo y’ubutaka bwa Isiraheri.Aha akaba ari ahantu hafite amateka mu gitabo cyera cya Bibiliya,kuko ariho Mose yaba yaratumiye abagabo 12 b’abisiraheli gutata igihu cya Kanani, nuko benshi muri bo bakazana inkuru y’incamugongo.
Ariko bamwe mu bahanga bavuga ko haba hariho Kedeshi imwe cyangwa ebyiri.Uwitwa Rashi n’undi witwa Ramban bavuga ko hariho kadeshi ebyiri,imwe ikaba yari iri ku butaka bwa Isiraheli,indi ikaba ibarizwa hanze ya Isiraheri mu butayu.
Uwitwa Rav Avraham na Seforno bo bavuga ko Kadeshi ya Baroneya yari iherereye ahantu hamwe,hagati y’ubutayu bwa Zini n’ubutayu bwa Parani(Kubara 13:1-20)
Nubwo hari abavuga batyo icyo tuzi cyo ni uko Kadeshi ya Baroneya havugwa muri Bibiliya ariho Mose yatumiye abatasi kujya gutata igihugu cya Kanani.Hagatumwa abagabo 12 nuko icumi bakaza bavuga inkuru zitera ubwoba abisiraheli naho babiri muri bo, aribo Yosuwa na Kalebu bakazana inkuru nziza ikomeza abisiraheri.
Iyi Kadeshi ya Baroneya ni naho Uwiteka yagize icyo avuga kuri Kalebu na Yosuwa kuko bomatanye n’Uwiteka bakamuhamiriza ibyo babonye n’umutima utabeshya.Mose nawe akabwira Kalebu ati “Ni ukuri igihugu wakandagiyemo kizaba gakondo yawe n’iy’abana bawe iteka ryose,kuko womatanye n’uwiteka Imana yawe”(Joshua 14:6-9).
Mu gihe Kalebu na Yosuwa batumwaga gutata igihugu bari munsi y’imyaka 20,abatasi 10 bajyanye nawe bararimbuka kubera guhamya ibinyoma bigamije guca abandi intege no kurwanya ubushake bw’Imana.


text:
Humura ntuzapfa udasohorejwe amasezerano niba koko yaravuye ku Mana-Pst Desire Habyarimana
Yanditswe na: Ubwanditsi2021-10-13 08:27:54
I Yerusalemu hariho umuntu witwaga Simiyoni. Uwo yari umukiranutsi witonda kandi yategerezaga Ihumure ry’Abisirayeli, Umwuka Wera yari muri we. Yari yarahanuriwe n’Umwuka Wera, ko atazapfa atarabona Kristo w’Umwami Imana. Ajyanwa n’Umwuka mu rusengero, maze ababyeyi bajyanye umwana Yesu ngo bamugenze nk’uko umuhango w’amategeko wari uri, Simiyoni aramuterura ashima Imana ati “Mwami, noneho urasezerere umugaragu wawe amahoro nk’uko wabivuze, Kuko amaso yanjye abonye agakiza kawe, Ako witeguye mu maso y’abantu bose, Kuba umucyo uvira amahanga, No kuba ubwiza bw’ubwoko bwawe bw’Abisirayeli.” Luka 2:25-32
Abantu benshi binubira amasezerano yatinze gusohora, abantu benshi bababajwe n’amasezerano yatinze gusohora. Ariko niba ayo masezerano yaravuye ku Mana koko akaba ari yo yavuganye nawe, atari abantu bayakwihereye, cyangwa utarabyibwiye ukaba warabisomye mu ijambo ry’Imana akaba ari Umwuka Wera wavuganye nawe ariyo Rema yawe, nagira ngo nkubwire ko utazapfa utabonye amasezerano y’Umwami Mana. Isezerano ritinze rihesha nyiraryo kurama, ntabwo wapfa utabonye amasezerano, ibyaribyo byose uzapfa Imana yarayasohoje aho byanyura hose.
Muri iki gihe abantu benshi baba baranze Imana bakanga n’ababahanuriye![Mu bantu bagira ibibazo byinshi abahanuzi barimo] kubera ko umuhanuzi ahagarara kuri uyu musozi akareba kuri uyu musozi wo hakurya, akavuga ngo: Imana iguhaye umwana, inzu, akazi, ikuzamuye mu ntera,…Hagati aho wowe kugira ngo uzagere kuri wa musozi wo hakurya, ubanza kunyura mu gikombe! Aho hantu iyo ugeze mu gikombe, ntabwo uba ukireba kuri wa musozi hejuru bimwe umuhanuzi yakubwiye ntabwo uba ukibireba. Nibwo umuririmbyi yaririmbye ngo” Iyo inzira itagaragara hakaba mu kabwibwi”
Hari ubwo inzira itagaragara rwose, ukibaza ngo bizanyura he? Kandi Imana na yo iyo ivuga ikubwira ibintu bikomeye. Ujya gusenga ngo Imana iguhe ibiryo , igahita ikubwira ko ikubakiye urugo, kandi mu by’ukuri si cyo kihutirwaga. Imana ikakubwira iby’ihutirwa!
Kugira ngo ugere ku masezerano Imana ibanza kukwigisha
Kubera iki Imana ibanza kudutoza, ikatwigisha? Ni ukugira ngo nugera kuri ya masezerano utazaramya ibyo Imana iguhaye, ahubwo ukaramya Imana ibitanga. Izo mpungenge Imana irazihorana, yaravuze ngo” Nimumara kurya mu kabyibuha, mukubaka amazu mukayabamo, mukarya mukabyibuha, mugahinga imyerezi muzirinde ntimuzibagirwe Imana yabatungiye mu butayu imyaka 40”
None se, ntabwo uzi ko umuntu yibagirwa vuba? Iyo umuntu amaze iminsi 2 ashonje yakwemeza ko kuva yavuka atari yarya! Uzi ko Abisiraheli batangiye kwibagirirwa mu butayu bataragera n’aho bagiye? Niko umuntu ateye, iyo anyuze mu bibazo akabivamo bigera aho umubiri wongera ukamenyera bikaba ubuzima busanzwe. None se ntidufite abantu bagiriwe neza bavuye ahantu mu cyaro ahantu mu buzima buteye ubwoba, ariko ubu nyuma yuko Imana ibagiriye neza abenshi ntibasambana? Abenshi ntibabonye umujyi bati ‘Ibyo tutariye byose tugomba guhera ku murongo’. Abenshi ntibaburiye Imana umwanya kandi kera barasengaga ku manywa na nijoro? Abo Imana yahaye amata si bo bayimye amatwi? Umuntu yibagirwa vuba!
Simiyoni yari yarahanuriwe n’Umwuka Wera ko atazapfa atabonye Umwami Mana
Yesu yavutse Simiyoni ashaje, ariko yahise avuga ngo“Sezerera umugaragu wawe amahoro”. Abantu benshi iki kibazo baragifite: Aravuga ati ubundi Izangirira neza ryari ndi umukobwa nkwije 32-35, izangirira neza ntakibyara? Ubu izampa ibiryo ntakibasha kuryoherwa? Ubu izampa imodoka umugongo waracitse? Ibyo, ni wowe ubivuga! Uzi ko Imana iza mu mutima w’umuntu igakuramo umubabaro, ukamera nk’uwishimye ubuzima bwose. Amasezerano apfa kuba asohoye gusa, uzamera nka Simiyoni uvuge ngo” Noneho sezerera umugaragu wawe amahoro, kuko amaso yanjye abonye agakiza k’Abisiraheli” Ibyo Imana izabikora.
Dore aho ukwiye gutinda
Ukwiye gutinda mukwemera kwigishwa n’Imana, kuko ibanza kugutyaza(Ibanza kugutoza): Ntiyaguha amafaranga itaguhaye ubutware hejuru yayo, ntiyaguha icyubahiro itaguhaye imbaraga zo kubanza kugitegeka kuko wakiramya, cyangwa se ukifuza ko abantu bagusenga. Ntabwo Imana yakuzamura mu ntera utaratozwa uko uzazamura abandi, Imana ntiyapfa kuguha abana utazi uburyo uzabakira. Niba utari umwizerwa ku giti cyawe, ngo ube ufite ikinyabupfura mu kubaho kwawe, abana bawe uzabafata gute? Niyo mpamvu Imana ibanza kudutoza.
Aha rero ni ho Bibiliya ivuga ngo” Umugisha Uwiteka atanga nta mubabaro yongeraho”. Abantu benshi kuko batatojwe, imigisha niyo ibagushije! Hari abantu babanye neza mu migisha bakennye ariko umugisha umaze kuza bagatandukana. Kubera ko batatojwe uko bakwiye kwitwara mu migisha, ni cyo kimwe n’abantu bazi kuba mu bukire ariko mu bukene bikabananira.
Amasezerano yawe niba warayahawe n’Imana, ntabwo uzapfa utayabonye. Isezerano ritinze ryaravuye ku Mana rihesha nyiraryo kurama.
Pasiteri Desire Habyarimana mu kiganiro ‘Ubutumwa bukiza’ kuri Agakiza Tv. Iyi nyigisho yose wayireba hano.


text:
Liliane ni umuririmbyikazi akaba n’umwanditsi w’indirimbo zihimbaza Imana (Gospel Songs). Amazina ye yose ni Zaninka Kabaganza Liliane, afite ubwenegihugu bw’ubunyarwanda, afite ibiro 90, uburebure bwa metero 1.51, ni umudamu yashakanye na Dusabemungu Ntabajyana Celestin mu mwaka 1999 I Kigali. Bafitanye abana batatu umukobwa umwe n’abahungu babiri aribo “Niyonkuru Joyeuse, Rucibigangu Prince na Sezerano Numa Prince”. Liliane Kabaganza ni umudamu urangwa urangwa no gucisha make, kubaha buri wese, kuganira cyane n’abantu b’ingeri zose (kuva ku bana bato kugeza kubantu bakuze). Mu mabara akunda verre, bleu na shocolat.
Yavutse ku itariki ya 11 Kamena 1975, avukira ahitwa Bibogobogo mu Ntara ya Kivu y’amajyepfo muri Repubulika iharanira Demokarasi ya Congo (RDC). Papa we umubyara ni Umushumba mu Itorero ryitwa Healing Heart mu Ntara y’Amajyepfo akaba yitwa Mukiza Leonard naho mama we yitwa Nyabaziga Odette bakaba barabyaranye abana 6. Mu mwaka w’i 2000, nibwo mama we umubyara yitabye Imana azize uburwayi. Nyuma papa we yashakanye na Kadabagizi Aline mu mwaka wa 2002 bakaba barabyaranye abana 3. Liliane Kabaganza ni umwana wa kabiri mu muryango w’abana 9.
Ku myaka itandatu, Liliane yatangiye amashuri abanza mu kigo cyitwa Ecole Primaire Vyura mu Ntara ya Katanga (RDC). Akaba yarakomereje amashuri abanza mu kigo cyitwa Ecole Primaire Kiziwa kuva mu mwaka wa kane kugeza muwa gatandatu ari naho yatsindiye ikizamini gisoza amashuri abanza. Mu mwaka wa 1988, Liliane yatangiye icyiciro cya mbere cy’amashuri yisumbuye (Tronc Commun), mu kigo cyitwa “Institut Vyura” ahamara imyaka 1 hanyuma yaje gukomereza amashuri ye yisumbuye mu kigo cyitwa “Institut Kimbangu” ahitwa Kalemie mu Ntara ya Katanga/RDC kugeza mu mwaka wa 5 w’ayisumbuye. Mu mwaka wa 1996, yakomereje amashuri yisumbuye mu kigo cyitwa “Ecole Polytechnique Butamwa” ari naho yatsindiye ikizamini gisoza amashuri yisumbuye ahabwa impamya-bumenyi y’amashuri yisumbuye A2, mu ishami ry’uburezi (Normal Primaire).
Ku myaka 11 nibwo Liliane yatangiye aririmba muri Chorale y’abana bato mu itorero rya CEPZ “Communauté des Eglises de Pentecote au ZaÑ—re”. Kubera impano ikomeye y’uburirimbyi yigaragaje muri we, nyuma y’umwaka umwe gusa, yahise ashyirwa muri Chorale y’abantu bakuru. Akaba yaratangiye kumenyekana cyane kubera ijwi rye ryiza, rikomeye ubwo yaririmbaga muri Chorale yitwa Rehoboth, imwe muma Chorales yamamaye cyane mu Ntara ya Katanga/RDC mu myaka ya za 1990.
Mu Rwanda, Liliane yamenyekanye cyane muri Chorale Rehoboth. Akaba yaramenyekanye cyane kubera amavuta Imana yamusize n’imiririmbireye yanyuze benshi mu ndirimbo ze yaririmbanye na Rehoboth zamenyekanye cyane nka « Imana ni byose, Iyo ntekereje umugabo witwa Yesu, Getsemani, Habwa ikuzo, Bakundwa n’izindi nyinshi cyane… ». Ubu Liliane Kabaganza amaze kwandika indirimbo 68. Indirimbo ye yanditse mbere ikaba yitwa i Bethelehemu iri kuri Album ya mbere ya Rehoboth Ministries yitwa “Abafite inyota ni muze”.
Muma Chorales yose Liliane yaririmbyemo yagiye atorerwa kuba umwe mubayobozi b’indirimbo kubera ubuhanga bwo kuririmba bumuranga ndetse n’ubushobozi bwo gutunganya indirimbo ibyo bita « Arrangement musical ». Kuva mu mwaka wa 2009, Liliane nibwo yatangiye kuririmba kugiti cye « CarriÑ re Solo ». Ubu akaba amaze gukora Album ye ya mbere yitwa “Nina siri na Mungu” mu Kinyarwanda bisobanura ngo “Nfitanye ibanga n’Imana”. Iyi Album ifite indirimbo 13. Izigera ku icimi ziri m’ururimi rw’ikinyarwanda naho izindi 3 ziri m’ururimi rw’igiswahili. Imwe muri izo z’igiswahili yitwa “Yesu ni furaha” akaba yarayiririmbanye n’umwe mubahanzi bakomeye kandi ukunzwe na benshi uririmba indirimbo zo Kuramya no Guhimbaza witwa Aimé Uwimana. Mu njyana akunda kuririmba, harimo injyana ya Slow-R&B, R&B n’izindi njyana nyafurika nka Rumba, Zouk na Zoulu.
Liliane Kabaganza akaba afite inzozi zo kuba umuhanzikazi ukomeye, haba mu Rwanda ndetse no ku isi yose akabasha kubwiriza abantu bose ubutumwa bwa Kristo Yesu, urukundo adukunda n’imirimo itangaje akora mu buzima bw’abantu.


text:
Igituma abaturage badahuriza hamwe ngo bave kuri uru rubaho, ni uko bagishidikanya ku mwanzi nyawe bafite. Naho ubundi ak’umunyagitugu yahanantuka mu isegonda rimwe gusa.
IBANGA RYA 9: Kumenya gutandukanya inshuti n’umwanzi w’igihugu
Burya rero ihurizo ryubakirwaho politiki iyo ariyo yose ni ugutandukanya inshuti n’umwanzi w’igihugu . Si Paul Kagame wadukanye iby’uko muri politiki havugwa cyane UMWANZI, biri muri kamere y’umurimo wa politiki ! Hatabayeho uwo mukino wo gutandukanya incuti n’umwanzi kugira ngo haboneke uburyo busobanutse bwo gukumira umwanzi cyangwa kumwivuna, politiki(=kubungabunga imibereho myiza y’abenegihugu) ntiyashoboka.
Tuzi twese ko igitera abantu kwemeza ko bafitanye isano ikomeye yo kuba abenegihugu kimwe(nationaux), ari ukugira ngo bitandukanye n’abanyamahanga. Kugira ubwenegihugu (nationalité) hari uburenganzira, ububasha bwinshi n’inshingano biguha, umunyamahanga atagira cyangwa se abuzwa kugira, twavuga nko kugira uruhare mu mirimo bwite y’ubutegetsi bw’igihugu ! Uretse mu Rwanda rw’iki gihe, nta kindi gihugu cyemerera abanyamahanga kugira uruhare rukomeye nko mu buyobozi bw’ingabo z’igihugu cyangwa mu buyobozi bwite bwa Leta….
Kenshi rero umunyamahanga, kuko adasa n’ abenegihugu, ni we wa mbere ugenwa nk’umwanzi w’igihugu, kuko aba afite inyungu zivuguruza izacu abenegihugu, akaba ndetse ashobora kudusenyera, iyo abiboneye uburyo. Niyo mpamvu Leta iyo ariyo yose ikora uko ishoboye ikagira ingabo z’igihugu zigomba guhora ziteguye gusenya ingufu z’umwanzi. Gutangiza intambara ni inshingano ikomeye ya Leta.
N’iyo hatariho intambara iyi isesa amaraso, politiki yo ihora ari intambara. Abanyapolitiki nyabo ntibagoheka, bahora bashishoza kugira ngo batahure hakiri kare umwanzi w’igihugu n’amayeri ye, babone uko bamurwanya atarabasenyera. Niyo mpamvu n’amagambo (vocabulaire) akoreshwa muri politiki ahora asa n’aho ari gashozantambara (polémique), atandukanye rwose n’akoreshwa mu nsengero, kwa muganga, mu isoko…..
IBANGA RYA 10 : Umwanzi w’igihugu ni nde ?
Reka tubanze dutandukanye ibintu :Iyo Bibiliya igize iti mukunde abanzi banyu bivuga iki ? Ururimi rw’ikilatini rugira amagambo 2 akoreshwa mu kuvuga umwanzi : hari inimicus: ni umwanzi wanjye ku giti cyanjye; hakaba na hostis: umwanzi w’igihugu.
Mu ivanjili ya Matayo 5, 44 n’iya Luka 6, 27, Yezu yaravuze ati :”diligite inimicos vestros : Nimukunde abanzi banyu“. Dore akoresheje ijambo inimicos ntabwo akoresheje hostes . Byumvikane ko umwanzi Yezu adushishikariza gukunda ari umwanzi wanjye ku giti cyanjye. Ibiduteranya dushobora kubiganiraho twembi, tukiyunga ndetse tukaba twakundana. Ntabwo Yezu abwira abamwumva ngo nimukunde abanzi b’igihugu cyanyu (hostes) kandi mubafashe kugisenya ! Ahubwo umuntu ukunda Imana agomba guhora yiteguye no kuba yamena amaraso ye arengera igihugu cye !Amateka y’intambara ziswe “Croisades” ashimangira ubwo buryo bwo kumva ibintu.
IBANGA RYA 11 : Ibiranga umwanzi w’igihugu
Mu by’ukuri Umwanzi w’igihugu ukwiye kurwanywa ni wawundi utera igihugu akica abenegihugu ; ni utera igihugu agasahura umutungo w’abenegihugu kugira ngo bo bicwe n’inzara ; ni wawundi uhungabanya koko umutekano w’abanyagihugu, agateza intugunda, akababuza amahwemo ; Umwanzi w’igihugu ni uhonyora uburenganzira bw’ibanze bw’abanyagihugu akababuza kwishyira no kwizana mu gihugu cyabo.Uwo ni we mwanzi w’igihugu kuko abangamira inyungu rusange (interêt général) z’abanyagihugu bose, cyangwa iz’igice kimwe cy’abanyagihugu, akazisimbuza inyungu ze bwite.
Umwanzi ashobora gutera aturutse hanze y’igihugu cyangwa imbere mu gihugu. Umwanzi ashobora kuba umunyamahanga cyangwa umunyagihugu wigize kagarara, akitandukanya n’abavandimwe basangiye igihugu bityo akihindura nk’umunyamahanga!
IBANGA RYA 12 : Amakosa 4 umuyobozi w’igihugu agomba kwirinda
Ikibazo gikomerera abanyapolitiki bo mu bihe byose n’ahantu hose ni ukumenya kugena umwanzi w’igihugu uwo ari we, kandi ntibamwibeshyeho. Hari amakosa ane akomeye cyane umuyobozi w’igihugu atagomba gukora :
1. Kwibeshya ku ncuti ukayita umwanzi.
2. Kwibeshya ku mwanzi ukamwita incuti, ukamutuza mu mbere!
3. Gufata umwanzi wawe ku giti cyawe ukamwita umwanzi w’igihugu
4.Gufata igice kimwe cy’abenegihugu ukacyita abanzi b’igihugu.
Impamvu aya makosa akomeye ni uko asenya igihugu ku buryo budasubirwaho. Iyo ubutegetsi bumaze kugena umwanzi w’igihugu, hahita hakurikiraho kurundanya ingufu za Leta zimurwanya. Iyo Perezida nka Paul Kagame afashe abanzi be ku giti cye, bamwe bafitanye udukimbirane dusanzwe dukomoka mu Rugano, akabarwanya akoresheje ingufu za Leta, aba abakabirije cyane, ni akarengane kabi.
Iyo Umukuru w’igihugu afashe igice kimwe cy’abanyagihugu kikitwa Inyangarwanda (Abatutsi) cyangwa Ibipinga (Abahutu), aba atangije umwiryane mu benegihugu uyu bita guerre civile. Ingufu zose zakagombye kubaka igihugu zijya mu byo guhanganisha abaturage, ibikorwa by’amajyambere bigasenywa, igihugu kikajya mu icuraburindi. Ushaka kumva uko jenoside itegurwa ikanashyirwa mu bikorwa yahera aho !
IBANGA RYA 13 : Ni ngombwa rwose kutibeshya ku mwanzi w’igihugu
Ni ngombwa rwose kutibeshya ku mwanzi w’igihugu. Nko muri iki gihe, iyo nitegereje Urwanda mbona neza ko umwanzi KABOMBO w’igihugu atari FDLR, kuko tumaze kubona neza ko Paul Kagame ahamagara abagize uwo mutwe w’inyeshyamba, igihe cyose abakeneye, bakaza, bagafatanya na we mu butegetsi bw’igihugu, ntagire n’igihano abagenera kandi yajyaga avuga ko azi neza amahano ngo basize bakoze ! Iyo Umunyagitugu Paul Kagame yihandagaza akabita abanzi b’igihugu, aba agamije kurangaza Abanyarwanda gusa nta kindi! N’iyo atubeshye ngo agiye muri Kongo kubarwanya, twamenye ko icy’ingenzi kiba kimujyanyeyo ari ugusahura amabuye y’agaciro, maze abana b’Abanyarwanda bagatikirirayo mu nyungu ze bwite.
Umwanzi w’igihugu si Kayumba Nyamwasa na bagenzi be ! Icyakora bashobora kuba ari abanzi ba Paul Kagame ku giti cye kuko bigeze kuba mu ncuti ze ! Kubagerekaho umuzigo wo kuba abanzi b’Urwanda ni ukubakabiriza no kubaharabika, no kurangaza Abanyarwanda. Kubarwanya hakoreshejwe ingufu za leta ni icyaha gikomeye gishobora kwitwa détournement de pouvoir ! Akayabo k’amafaranga akoreshwa mu kubahiga no kugerageza kubarasa yarihira abana b’abakene batari bake bakiga kaminuza!
Umwanzi w’Urwanda si Victoire Ingabire, si Bernard Ntaganda, si Deogratias Mushayidi bazira gusa kuba baragerageje kuvuga icyo batekereza, nta zindi gahunda mbisha bafitiye Urwababyaye, nta n’izindi ngufu bifitiye zo kugirira Abanyarwanda nabi ! Uwo mutavuga rumwe muri politiki (simple adversaire), si umwanzi w’igihugu byanze bikunze. Umwanzi w’Urwanda si abatinyuka kuvuga cyangwa kwandika amakosa n’amahano y’ingoma y’umunyagitugu Paul Kagame n’agatsiko ke k’abahotozi.
IBANGA RYA 14 : Umwanzi w’Urwanda ni nde ?
None se Umwanzi w’Urwanda, dukwiye twese guhagurukira, tukamurwanya twivuye inyuma yaba ari nde muri iki gihe ? Aho UMWANZI KABOMBO w’igihugu cyacu ntiyaba ari Paul Kagame n’agatsiko ke k’abicanyi bakomeje guhekura Urwanda no kurusahura ? Igisubizo ni yego.
Biracyaza…
Niba ufite icyo ushaka gusobanuza, watwandikira kuri aderesi ikurikira:
ishema_party@yahoo.fr cyangwa se ugasura urubuga http://www.ishemaparty.mobiukatwandikira ukoresheje uburyo bwateganyijwe. Ushobora no gusura imbuga zacu kuri facebook.


text:
Umuyobozi mukuru w’Ikigo cy’igihugu gishinzwe Imiyoborere (RGB) Prof. Shyaka Anastase yahamagariye abafatanyabikorwa ba Leta bireba bose gushyira hamwe mu kongera uruhare rw’abaturage mu igenamigambi n’ingengo y’imari.
Kuri uyu wa kabiri tariki 3 Mata 2018, ubwo hashyirwaga hanze raporo y’ikarita nsuzumamikorere yo mu mwaka wa 2017 (Community Scorecard), Prof. Shyaka yavuze ko n’ubwo ishusho y’uruhare rw’abaturage mu bibakorerwa ari nziza ugereranyije n’imyaka itatu ishize, uruhare rw’imikoranire n’abafatanyabikorwa bose barebwa rugikenewe.
Prof. Shyaka n’abafatnybikorwa batandukanye mu imurika ry’ikarita nsuzumamikorere
Imibare iheruka y’ubushakashatsi ku miyoborere mu Rwanda yagaragaje ko muri rusange uruhare rw’abaturage na sosiyete sivile mu bibakorerwa rwari hagati ya 61% na 72%.
Gusa iyo urebye ku gashami k’uburyo abaturage banyuzwe n’uburyo igenamigambi n’itegurwa ry’ingengo y’imari bikorwamo usanga biri hasi cyane ku ijanisha rya 7%.
Prof. Shyaka avuga ko abaturage bagira uruhare cyane mu bijyanye na politiki y’igihugu nko gutora, gukora umuganda n’ibindi ku rugero ruri hejuru ya 80%, ariko wagera ku kugira uruhare mu igenamigambi n’ingengo y’imari umubare ukamanuka cyane.
Ati “kuva cyera igenamigambi no kugena ingengo y’imari byaharirwaga abahanga, abenshi batekerezaga ko bitareba abaturage bityo ntibanahabwe ijambo. Si uko abaturage batabishoboye, ni ikibazo cy’imyumvire ari na byo dushaka guhindura. Buri muturage wese yaba uwize n’utarize ashobora gutekereza ku cyamugirira akamaro.”
Muri 2010, RGB yagiranye imikoranire n’umuryango Norwegian People’s Aid aho yaweguriye gukoresha ikarita nsuzumamikorere, maze ku bufatanye n’indi miryango ikorera mu gihugu batangira gushyira mu bikorwa umushinga wiswe Public Policy, Information Monitoring and Advocacy (PPIMA), ukorera mu turere 8 hagamijwe gucukumbura uburyo abaturage bagira uruhare mu igenamigambi n’ingengo y’imari.
Ati “buri kintu cyose muri iki gihugu cyadufasha guha ijambo umuturage, gushaka ibisubizo ku bibazo byabo no guteza imbere itangwa rya serivisi nziza byaba bikozwe na sosiyete sivile, abikorera cyangwa inzego za leta turacyishimira.”
Yongeraho ko uru rwego rushishikajwe no kunoza imikoranire na NPA n’abandi bafatanyabikorwa bose mu guteza imbere uruhare rw’abaturage mu bibakorerwa no gushaka ibisubizo by’ibibazo biba byagaragajwe.
Madeilene Niwemutoni utuye mu Murenge wa Kageyo mu Karere ka Gatsibo avuga ko batangiranye n’umushinga PPIMA mu mwaka wa 2011 ubwo abaturage basabwaga gutanga ibitekerezo by’ibyo bumva byakorwa.
Ati “ubwo twatangiraga ibitekerezo twabitangaga mu matsinda twarimo, abagabo ukwabo, abagore, abafite ubumuga n’abandi. Buri tsinda ryegeranyaga ibitekerezo hanyuma imboni z’imiyoborere myiza bakabishyira hamwe.”
Nyuma yo kubyegeranya, ibi bitekerezo byagezwaga ku buyobozi n’abatanga serivisi ku rwego rw’akagari, abaturage bagahuzwa n’ubuyobozi bakabiganiraho bakanemeza iby’ingenzi n’uburyo babona bizakemukamo.
Ati “nk’urugero dutangira twari dufite ivomo ryapfuye ku buryo kubona amazi twagombaga kuyadaha hasi. Abaturage baravuga bati nta terambere twageraho tudafite amazi meza. Mu mezi abiri akurikiyeho iki kibazo cyarakemutse ku bufatanye bw’ubuyobozi n’abaturage”
Bimwe mu byagaragajwe
Noel Ntahobari ukorera umuryango NPA avuga ko ikarita nsuzumamikorere ifite intego nyamukuru yo gufasha Abanyarwanda bose kugira uruhare mu igenamigambi n’ingengo y’imari ishobora gukemura ibibazo bahura na byo aho batuye.
Ibi bibazo iyo bimaze kugaragazwa hatoranyijwemo ibyihutirwa kurusha ibindi hari ibishobora gukemukira ku rwego rw’akagari, umurenge mu gihe ibindi bisaba ingengo y’imari nini byoherezwa mu karere.
Kuva mu kwezi kwa Mutarama kugeza muri Kamena 2017, ibibazo birenga 150 byagaragajwe n’abaturage mu turere uyu mushinga ukoreramo nk’uko bigaragazwa n’iyi raporo. Muri ibyo bibazo, 23% byarakemutse, 45% biracyategereje, mu gihe 32% biri gukorwaho.
Kuva mu kwezi kwa Nyakanga kugeza mu Ukuboza muri uwo mwaka kandi mu bibazo byagaragajwe n’abaturage 24% byabyo byarakemuwe, 43% muri byo biri gukorwaho, na ho 33% ntibirakemurwa.
Iyi raporo igaragaza ko ibibazo bikemuka kenshi ari ibirebana n’imiyoborere kandi ibyinshi muri byo bigirwamo uruhare n’abaturage ubwabo binyuze mu muganda, Ubudehe cyangwa se abafatanyabikorwa bagatanga ubufasha bwabo.
Ku rundi ruhande ariko, mu rwego rw’ibikorwa remezo by’amazi isuku n’isukura biracyagenda gake kuko bisaba ingengo y’imari itubutse.


text:
Munezero Asoumpta umukristo mu itorero ADEPR yanyuze mu bintu bitandukanye bikomeye, ariko yagiye abona Imana imwiyereka imuha agakiza ndetse imukiza uburwayi bwa pararize aho ibice bimwe by’umubiri we bitakoraga, yewe n’abaganga baramubwiye ko atazakira, ariko Yesu yaramukijije.
Nta kinanira Uwiteka mugihe cyashyizweho ndetse nta cyabasha kurogoya umugambi we kuko Ashobora byose nk’uko Munezero abisobanura mu magambo ye urugendo rw’ubuzima bwe n’uburyo Imana yamwiyeretse ikamukiza.
Uyu mubyeyi w’abana bane aratangira asobanura uko yakijijwe agira ati “Nakiriye Yesu nk’Umwami n’Umukiza w’ubugingo bwanjye mu 2005, ariko kimwe mu bintu byatumye nkizwa ni uko nari ndushye. Ndi umubyeyi w’abana 4, muri iyo myaka nabanaga n’umugabo twarasezeranye ndi umugore mu rugo. Igihe cyarageze ibintu birivanga ntitwabasha gukomeza kubana, aho twatandukaniye nahise mbura amahoro niyemeza kuyashakira mu bapfumu nararaguje ku buryo bwose bushoboka, ariko sinabonye amahoro kandi ari cyo nari nkeneye.
Nabaye muri ubwo buzima undangiye umupfumu nkaba nagiyeyo, abagiye za Kinyinya barabizi twahuriragayo tujya kuraguza, abo twahuriraga mu budurira n’ahandi barabizi hari n’abakijyayo ,ariko ndabatangariza ko Yesu ari we wenyine ufite amahoro. Muri icyo gihe cyose najyaga kuraguza nshaka amahoro kuko nari mfite umugabo n’abana, ariko mbuze amahoro. Muri icyo gihe nacuruzaga akabari mfite amafaranga, ariko mbiburamo amahoro.
Mubyukuri umugabo tukimara gutandukana naracuruzaga ariko byagera nijoro nkarara ndira nibaza ngo nzabaho gute? Umugabo yaragiye bigeze aho no gucuruza birananira mbona ko ubuzima bwanze isi inyikaragiyeho. Ariko muri icyo gihe ni bwo Umwami Imana yangendereye ampa agakiza insanga ikoresheje ijambo riri muri Yeremiya 33 rivuga ngo Yeremiya yari akingiranye mu gikari maze Uwiteka aramubwira ngo ntabaza ndagutabara nkwereke ibikomeye biruhije utamenya.
Muri icyo gihe nararaga ndira kuko natangiraga kurira saa yine z’ijoro kugeza mu gitondo ni bwo Uwiteka yansanze arambwira ngo ntabaza ndagutabara nkwereke ibikomeye biruhije utamenya. Natangiye kwiga gusenga mpamagara Umwami Imana, ntangira kujya mu nsengero, byageze aho gucuruza birananira ndabireka, ariko Imana ikambwira ngo mwana wanjye nkorera nzakugirira neza. Imana yarabikoze nongera kubona icyo gukora ndikorera ubu ndi umubyeyi ufite abana bakuru babiri barangije amashuri yisumbuye abandi babiri bato baracyari muri secondaire. Aho nahaboneye Imana ni yo mpamvu nakubwira ngo Imana ni yo buhungiro bwacu”.
Igihe cyarageze MunezeroAssoumpta arwara pararize ku buryo abaganga bamubwiye ko atazakira ariko Yesu aramukiza nk’uko abisobanura ati “Narwaye pararize uruhande rw’iburyo rudakora, akaboko n’akaguru gahinduka pararize numva ko ubuzima bwanjye burangiye ndetse byari bikomeye kuko nari naranyuze muri sikaneri (scanner) bambwira ko iyo ndwara itazakira.
Icyakora bitewe n’icyo nari narasabye Imana nyibwira ngo Mana uzangire ikibaho abantu bigiraho. Njyewe mbona ko ari cyo kintu cyari cyarabiteye, aho muganga yari amaze kumbwira ngo indwara ntizakira kuko indwara yahereye mu bwonko ndentse n’imitsi yo mu bwonko yaramunzwe ntabwo nzakira. Ariko Iyi Mana yo mu ijuru yo itajya ibura uko igenza, igihe cyarageze Imana inkiza pararize. Ibyo ni ibintu natangira ubuhamya kuko byabayeho ku mugaragaro aho Imana yanyoherereje umuntu araza aransengera ndakira”.
Asoza ubuhamya bwe arahumuriza abafite ibibaremereye yaba uburwayi bw’igihe kirekire ko bakwegurira ubuzima bwabo Kristo bagasenga ndetse bakamwizera kuko ashobora byose kandi muri we ni ho tubonera amahoro atemba nk’uruzi.
Source: vision tv
[email protected]


text:
Mu karere ka Nyamagabe mu Murenge wa Gasaka,imiryango y’abatishoboye barokotse Genoside yakorewe abatutsi mu 1994,bagobotswe n’abagiraneza baturutse hirya no hino bahagarariye inganda zitunganya umuceri zikanawushyira ku isoko,mu rwego rwo kwereka abarokotse batishoboye,ko batatereranwe kandi batari bonyine,bababwira ko hari igihugu kibakunda kandi hari n’imiryango ibatekerezaho.
Ni Igikorwa cyakozwe mu mpera z’iki cyumweru ubwo abahagarariye inganda zitunganya umuceri zikanawugeza ku isoko basuraga urwibutso rwa Murambi,ruherereye mu karere ka Nyamagabe.
Muri uru rugendo bagiriye kuri uru rwibutso,aba banyenganda basobanuriwe byinshi ku mateka ya Murambi,ndetse n’ubugome ndengakamere bwahakorewe,bavuga ko intego n’isomo rikomeye bahakuye,ari ukwirinda icyo aricyo cyose cyasubiza u Rwanda muri Genocide,birinda amacakubiri n’inzangano,nk’imwe mu ntandaro ya Genoside.
Umuyobozi wungirije w’ihuriro ry’inganda Uwamahoro Peter,avuga ko buri mwaka bategura ibikorwa nk’ibi mu rwego rwo guha agaciro ababyeyi,incuti n’abavandimwe bishwe bazira uko bavutse ndetse no kwereka abasigaye mu gahinda ko kubura ababo ko batari bonbyine,ahubwo ko hari amaboko menshi abashyigikiye kandi yishimiye gukomeza kubaba hafi mu buzima bugoye benshi basigayemo babutewe n’ingaruka za Genocide.
Visi president Uwamahoro ati”Abacu twabuze bari ingenzi,niyo mpamvu ibikorwa nk’ibi duhora tubikora buri mwaka,ubu turabikoze kandi si ubwanyuma tuzanakomeza tubikore kuko ni uguha agaciro abo twabuze ndetse duhumuriza n’abasigaye”.
Iyi miryango uko ari 70 itishoboye,buri muryango wahawe ibiro 25 by’umuceri,isabune imiti 2,5 byo gukaraba no kumesa,amavuta litiro 5,isukri 10 kg,aho abahawe iyi nkunga bavuga ko bashimishwa no kubona hari ababafitiye umutima wo kubitaho,dore ko bamwe basigiwe ubumuga na Genoside bafite imibereho igoranye,nk’uko Rose Nyiranziza umukecuru waremewe abivuga.
Uhagarariye umuryango ibuka mu Karere ka Nyamagabe Elie Ndayisaba ashimira abantu bose baza gusura urwibutso,akavuga ko ari uguca intege babandi bagipfobya bakanahakana ko Genoside yabaye mu Rwanda.
Ndayisaba agira ati”Kubungabunga inzibutso, kuzisura no gufasha abatishoboye barokotse Genoside ni imbaraga zikomeye zo guhangana n’abapfobya bakanahakana genoside ndetse no guhangana n’ingaruka zayo.”
Muri uru rugendo bagiriye ku rwibutso rwa Murambi,iri huriro ry’abanyenganda zitunganya umuceri mu Rwanda,batanze amafaranga ibihumbi 500 byo gufasha u rwibutso ndetse biyemeza ko bagiye kwigisha abana babo uburere bwiza buzira amacakubiri,hongerwa imbaraga mu kurwanya ingengabitekerezo iyon ariyo yose,babakangurira kubaka u Rwanda ruzira amacakubiri.


text:
“Ni Nyampinga” tuganira na Seburikoko wamenyekanye mu mafilime, twamusanze kuri sitade amahoro aho yigira umuziki. Tukimubona, ntabwo twahise tumubonamo Seburikoko ukina asetsa, kuko yari atuje cyane. Nyamara dutangiye kuganira, ikiganiro cyacu cyaranzwe n’ibitwenge. Muri iyi nkuru, urabasha kumenya seburikoko. Ubusanzwe yitwa niyitegeka gratien, afite imyaka 39 kandi ni ingaragu. Yavukiye mu karere ka Rulindo, yiga ibinyabuzima n’ubutabire mu rwunge rw’amashuri rwa rilima. Muri kaminuza, yize kwigisha ibinyabuzima n’ubumenyi bw’isi, abyigira mu cyahoze ari KIE.
NN: Umuntu ashaka kumenya Gratien wamumubwira ngo iki?
GRATIEN: Mu buzima nkora ibintu byinshi, ariko byose bijyanye n’ubuhanzi. Mbere na mbere ndi umukinnyi w’amafilime, kandi njya nayayobora. Nka “Seburikoko” ndi mu bayiyoboye. Ndi umukinnyi w’Itorero Indamutsa, aho dukina amakinamico atandukanye. Njya nkora n’akazi k’ubushyushyarugamba uyu bita “MC”, nkavuga amazina y’ inka, nkanakora umuziki. Ariko uretse ibyo, buriya ngira n’ibyo nkunda!
NN: Nk’urugero?
GRATIEN: (Aseka) Mu byo kurya nkunda isombe, nkakunda icyayi. Ariko mu buhanzi nkunda ibyivugo n’imivugo ndetse n’indirimbo gakondo.
NN: Ni iki watubwira kuri filime ya “Seburikoko”?
GRATIEN: Iriya filime yatumye menyekana. Yampesheje kujya mbona n’ibindi biraka bimpemba byinshi kurushaho ugereranyije na mbere.
NN: Ese wiyumva ute iyo abantu bakwita Seburikoko?
GRATIEN: (Aseka) Ndabikunda cyane. Binyereka ko abantu bumvise ibyo nakinnye bakabyitaho kuko ni cyo umuntu aba ashaka.
NN: None se ukina Seburikoko ni bwo wamenye ko wifitemo impano yo guhanga?
GRATIEN: Reka da! Uzi ko natangiye guhanga niga mu wa gatandatu w’amashuri abanza! Nahimbaga imivugo na byenda gusetsa.
NN: Ibyo gukina ikinamico n’amafilime se byo byaje gute?
GRATIEN: Ngeze mu wa kane w’amashuri yisumbuye, nahimbye ikinamico yitwa “Sirikoreye”, ubwo ni nange wayikinnye nitwa gutyo. Twarushanwaga ku bumwe n’ubwiyunge. Icyo gihe yaratsinze iranahembwa ku rwego rw’igihugu.
NN: Nabwo wayikinaga usetsa?
Gratien: Oya, Sirikoreye yari umukinnyi wumva ibintu mu buryo bubi, ntabwo nagombaga gusetsa.
NN: Ubu se amakinamico uracyayahimba?
GRATIEN: (Aseka) Cyane rwose! Izo nkunda guhimba cyane ni izo nkina ndi umwe.
NN: Ikinamico ukina uri umwe? Gute se?
GRATIEN: Yeee! Nzikina mfata imico y’abakinnyi bose baba barimo, nkakina nk'imyanya y’abantu batanu ndi umwe, ngenda mpindura ijwi n’imyifatire.
NN: Uzikinira hehe?
GRATIEN: Nzikina bitewe n’aho nabonye ikiraka.
NN: Abantu barazikunda se ubwo ntizirambirana?
GRATIEN: (Aseka) Barazikunda cyane, aba ari ndende ariko ntizibarambira. Kuko iyo ndi gukina baba buzuye kandi nkasoza bagikurikiye. Nkiga mu mashuri yisumbuye namanikaga amatangazo ngo bazaze kureba ikinamico ya Gratien kwinjira ari amafaranga, bakaza ari benshi. Rero barazikunda cyane.
NN: None se ukiri n’umwana wifuzaga kuzakina ikinamico?
GRATIEN: (Aseka) Byaba ari ukwirarira! Twari dutuye mu cyaro, ibyo sinari kubimenya. Gusa twarebaga filime ya Yezu mu kibuga cya paruwasi. Icyo gihe inzozi zange zari ukwambara Tigana (inkweto zari zigezweho kera) no kuba uwa mbere kubera ko iwacu babimbwiraga kenshi. Kubera gutinya urushinge sinari kwifuza kuba muganga.
NN: Ibyo wifuzaga se waje kubigeraho?
GRATIEN: Shyuuu! Nabigezeho. Uwa mbere naramubaye karahava, kandi n’inkweto za Tigana narazambaye nabatijwe.
NN: Birasa n’aho byakoroheye kugera aho ugeze uyu munsi kuko ibyo ukora ari impano wari wifitemo kuva kera!
GRATIEN: Reka reka ntibyanyoroheye! Nk’ubu iwacu ntitwari twifashije kandi nagombaga kwiga. Icyo nakoraga ni uguhimba ibihangano nkabijyana mu marushanwa, bigatsinda nkabasha kubona amafaranga amfasha n’afasha mu rugo. Nigeze no kujya mpingira amafaranga da!
NN: None uyu munsi indoto zawe ni izihe?
GRATIEN: (Aseka) Ubu ndi kwifuza ko ibihangano byange bigera ku rwego mpuzamahanga.
NN: Ni iki wishimira kurusha ibindi mu byo umaze kugeraho?
GRATIEN: Nishimira uburyo abantu bakira ibihangano byange, bakabishima ndetse bakanambwira ko ibintu nkora babona bindimo, ntabishakisha.
NN: Ni ba nde wumva washimira ko bagufashije?
GRATIEN: Umuryango wange ni wo wa mbere kuko bambaye hafi bakantera imbaraga. Na bo babonaga ko byatangiye kujya binyinjiriza amafaranga igihe nari ntangiye gufasha bashiki bange ngo bige.
NN: Dusoza, ba Ni Nyampinga wababwira iki?
GRATIEN: (umuvugo yahimbye ako kanya) Reka nterure nti: Mwari w’u Rwanda, Nyakwiga nyagutsinda, Ntihagire ugupfobya. Wige nk’abandi Nturangare, Ukore ubushakashatsi. Dore hari abakobwa b’abahanga Banyuze mu bikomeye nk’ibyawe. Nawe shikama!


text:
Imico y’umukristo igaragazwa n’imibereho ye ya buri munsi. Kristo ati:“igiti cyiza cyose cyera imbuto nziza, ariko igiti kibi cyera imbuto mbi” (Matayo 7:17). Umukiza wacu yigereranya we ubwe n’umuzabibu, abamukurikira bakaba amashami yawo. Ahamya neza ku mugaragaro ko abigishwa be bagomba kwera imbuto; anerekana kandi uko bashobora guhinduka amashami yawo yera imbuto. “Mugume muri njye nanjye ngume muri mwe. Nk’uko ishami ritabasha kwera imbuto ubwaryo ritagumye ku muzabibu niko namwe mutabibasha mutagumye muri njye” (Yohana 15:4).
ifoto dukesha Eglise Apostolique
Intumwa Pawulo isobanura imbuto umukristo agomba kwera avuga ati:“ingeso nziza zose zo gukiranuka n’ukuri (Abefeso 5:22, 23). Arongera ati: “imbuto z’Umwuka ni urukundo n’ibyishimo n’amahoro, no kwihangana no kugira neza, n’ingeso nziza no gukiranuka, no kugwa neza no kwirinda.” (Abagalatiya 5:22-2). Ubu buntu bw’agaciro gakomeye ni bwo mahame yonyine y’amategeko y’Imana akorera mu mibereho.
Amategeko y’Imana nirwo rugero nyakuri rwonyine rwo gutungana k’ubwenge. Ayo mategeko yatanzweho urugero rushyizwe mu bikorwa mu mibereho ya Kristo. Yivugaho ati: “nitondeye amategeko ya Data” (Yohana 15:10).
Kumvira kutari uku ntikuzahuza n’ibisabwa n’ijambo ry’Imana. “Nuko uvuga ko ahora muri we akwiriye nawe kugenda nk’uko yagendaga” (1 Yohana 2:6); ntidushobora kuvuga ko ibi tutabishobora, kuko dufite ubwishingizi, “Ubuntu bwanjye buraguhagije” (2Abakorinto 12:9). Iyo twitegereje mu ndorerwamo y’Imana ariyo mategeko yayo, tubona ubwaguke bukomeye bw’ububi bw’icyaha, n’akaga k’imibereho yacu yo kuzimira nk’abishi b’amategeko y’Imana. Ariko binyuriye mu kwihana no kwizera turatsindishirizwa imbere y’Imana; kandi binyuriye mu buntu bw’Imana dushobora kumvira amategeko yayo.


text:
1
Ko mbona aba bagabo bazi icyo gukora Raa!!!!!
Biragoye cyane!! Murebe no Mu Rwanda! Baba ari abahari babaye bahari haba hari ababakorera bikabitirirwa
Arega abantu barumvise nabi uburinganire ,nigute waba utazi imiruho n'ogukubitwa abandi banyuzemo,ukaba tena udafite igikorwa ki garagaza competance waba upfite ,ugatekereza ko bakugira umuyobozi ngo kubera ko uri umugore ! C pas juste !
ntagitangaza mbibonamo abadamu bafite inshingano zikomeye cyane zo kwita kubana migihe abagabo benshi baterera agati muryinyo bashaka amafaranga bakumva ibyabana aribyabagore nabo gushimirwa abagore
Muli France niba hali abagore bategeka ibigo bikomeye byatewe no gushaka amajwi mu matora naho ubundi si shyashya mu micungire,AREVA se bahaye Anne Lauvergeon ubu iracyabaho?Yayikubise ishoka.
Igihe cyose batazigera bagaragara muri cya gihe business iba igitangira (startup stage) ba nyirayo barakubiswe babita abasazi, business ntawe uyicira akari urutega, nta kabuza bizabavuna kuboneka no mu bayiyobora igihe ibashije kurenga urwo rwego igahinduka igitangaza. Niba umuntu atarigeze ababona ku ikubitiro akiri nyarucari ugira ngo yazapfa kubaha ibye yavunikiye? Keretse nyine ibya politike naho ubundi ibyo umuntu yavunikiye ntiyapfa kubishyira mu ntoki z'undi wese utazi inzira yanyuzemo, niyo mpamvu abantu nka Marissa Mayer, Mary Lou Jespen, Susan Diane Wojcicki, bo bakabona nta tegeko ririnze kubaho. Nibavunikane n'abandi niho bazabona imyanya myiza, naho gutegereza ngo itegeko rizaguhesha kurya ku bihiye gusa ntabwo ariwo muti ukwiriye.
Aba nibo bamenye ibyo bibiliya ivuga cg nitwe tuyisoma nabi ntidusobanukirwe?
1


text:
Uwitwa Niyigena Angelique yasabye guhindura amazina mu buryo bwemewe n’amategeko izina “Angelique” akayasimbuza izina “Redempta” mu mazina asanzwe yitwa bityo amazina ye akaba Niyigena Redempta
mu bitabo by’irangamimerere.
Impamvu atanga zituma asaba guhindura amazina akaba ari uko ari izina yabatijwe
Ingingo z’ingenzi yashingiyeho asaba inzego zibishinzwe guhindura amazina zikaba ziri hano hasi:
Ndabasuhuje? Nabasabaga ko mwanfasha mukambwira inzira unyuramo kugirango umuntu ahinduriwe izina naho wabariza.murakoze ,naho


text:
“Ariko ntawubasha gucungura mugenzi we na hato, cyangwa guha Imana incungu ye. Kugirango arame iteka atabona rwa rwobo, kuko incungu y’ubugingo bwabo ari iy’igiciro cyinshi ikwiriye kurekwa iteka” (Zaburi 49: 8-9)
Abahanga benshi mu gutekereza bafashe umwanya uhagije bavuga ku ngingo ijyanye n’ubushobozi bw’amafaranga. Dore bimwe mu byo bavuze:
• Ushobora kugura ibyishimo ariko ntushobora kugura urukundo
• Ushobora kugura umukozi, ariko ntushobora kugura incuti
• Ushobora kugura umugore, ariko ntushobora kugura umufasha mwiza
• Ushobora kugura ibiryo, ariko ntushobora kugura kuryoherwa (appetit)
• Ushobora kugura imiti,ariko ntushobora kugura ubuzima.
Mu by’ukuri ikiguzi rukumbi gishobora kutugurira ibyo twebwe tudashoboye kugura ni icyo Yesu Kristo yishyuye.
Mu gitabo cy’umuhanuzi Yesaya 1:11, uwiteka yabwiraga ubwoko bwe ko atishimira ibitambo bitagira ingano bayitambira kuko yashakaga kubereka ko atari byo byakuraho ibicumuro byabo.
Ku bijyanye n’ikiguzi cyo gucungurwa, Imana yatwibukije ko kidashoboka. Ntigishobora guturuka mu biremwa bifite ubuzima cyangwa impano, byo byose tibyabasha kuducungura. Ibi byose ntibyabasha kuruhura roho zacu, ibyo twakwibwira byose ni ukwibeshya amaraso ya Yesu niyo kiguzi nyakuri.
Ikiguzi kimwe rukumbi twaguzwe ni icyo Yesu yishyuye i Gologota ku musaraba kugirango tubabarirwe ibicumuro byacu, bityo tuzabashe kubona ubugingo buhoraho. “Kuko muzi ko ibyo mwacungujwe ngo muve mu ngeso zanyu zitagira umumaromwatojwe na ba sekuruza banyu atari ibyangirika nk’ifeza cyangwa izahabu. Ahubwo mwacungujwe amaraso y’igiciro cyinshi nk’ay’umwana w’intama utagira inenge cyangwa ibara, ariyo ya Kristo (1Petero 1:18-19)
Ntibyadushobokera kugura agakiza, kimwe n’uko tutabasha kurondora imigisha yo mu gakiza k’Imana. Ikindi kandi si ukubera ko hari ibyo twatanze kugirango tubone umugisha.
Dukwiye gushima Imana ku bw’imbabazi zayo n’umugisha wayo yatugaragarije ubwo yemeraga gutanga umwana wayo Yesu Kristo ngo aducungure.
Source: www top chretien.com
Vestine agakiza.org


text:
Tuzubaka Ubutabera bubereye Abanyarwanda.
- Dushingiye ku ihame ry’uko “Leta ikomeza igihe cyose” (Principe de continuité de l’Etat) Repubulika ya Kane yiteguye gusaba imbabazi ku mugaragaro kubera ibyaha bikomeye cyane Leta yakoreye Abanyarwanda kugeza ubu.
- Imfungwa zose za politiki zizahita zifungurwa.Abafungiye mu mahanga bazasabirwa kujyanwa mu Rwanda, ikibazo cyabo abe ariho cyigirwa.
- Abarenganyijwe n’ Inkiko z’Agatsiko bazarenganurwa.
- Tuzafatanya n’abanyarwanda bose, Loni n’Urukiko mpuzamahanga mpanabyaha, gushakisha, gufata no gushyikiriza ubutabera abantu bose bafite ibiganza bijejeta amaraso y’abanyarwanda n’abanyamahanga ;bityo tuzarandura burundu politiki yo kudahana yabaye agatereranzamba mu Rwanda.
- Hazategurwa Ibiganiro bihuza Abanyarwanda b’ingeri zose ku byerekeye IMBABAZI ZIDASANZWE cyangwa IBIHANO BYOROHEJE bishobora guhabwa abakoze ibyaha bikomeye, bakaba babyemera, babisabira imbabazi kandi bakaba biteguye gutanga umuganda wabo mu kubaka igihugu gishya.


text:
Iyi gahunda yo kwimenyereza umwuga ikorwa na AMIR, Rwanda Institute of cooperatives Entrepreneurship and Microfinance (RICEM) na German Sparkassenstiftung Eastern Africa (DSIK Rwanda), aho hafatwa abanyeshuri barangije icyiciro cya kabiri cya kaminuza mu bijyanye n’imari ndetse n’abakozi basanzwe b’ibigo by’imari bagahabwa ubumenyi bwisumbuyeho mu kazi.
Abanyeshuri barangije kwiga batoranywa mu basabye kwimenyereza umurimo muri RDB, bakoherezwa mu bigo by’imari biciriritse bakajya bahabwa ubumenyi 80% bari mu kazi ndetse na RICEM ikabaha 20% bari kumwe n’abasanzwe bakora mu bigo by’imari.
Iyi ni gahunda ifasha urubyiruko rurangije ndetse n’ibigo by’imari kuko bituma ku isoko ry’umurimo hajyaho abakozi bazobereye mu kazi bagiyemo. Ibigo by’imari bibona abakozi b’inzobere ndetse n’abo banyeshuri bakoroherwa no kubona akazi.
Abitabiriye iyi nama bagaragaje ko gahunda yo kwigira ku murimo yatanze umusarururo ku buryo n’abandi bakwiye kiyishishikarira.
Umuyobozi Mukuru ushinzwe guteza imbere umurimo muri Minisiteri y’Abakozi ba Leta n’Umurimo, Mwambari Faustin, yavuze ko iyi gahunda itanga umusaruro anashishikariza urubyiruko kuyitabira.
Yagize ati “Iyi gahunda yarafashije cyane kuko urubyiruko rubasha kubona ibyifuzwa ku isoko ry’umurimo bikabongerera amahirwe yo kubona akazi.”
Yakomeje ati “Turashishikariza urubyiruko cyane cyane urwize kaminuza kwitabira gahunda yo kwigira ku murimo kuko itanga amahirwe menshi yo kubona umurimo.”
Yaboneyeho umwanya wo gusaba abikorera guha amahirwe urubyiruko rukabasha gukurikirana iyi gahunda.
Umuyobozi wa German Sparkassenstiftung Eastern Africa (DSIK Rwanda) itera inkunga iyi gahunda, Maria Knappstein, nawe yavuze ko itanga umusaruro kuko abanyeshuri n’abakozi bahabwa ubumenyi buhagije bubafasha kwinjira neza ku isoko ry’umurimo no kunoza ibyo basanzwe bakora.
Yagize ati “Abanyeshuri baza kwigira ku murimo, amasomo bigira mu ishuri ariko akaza naho ako kazi gakorerwa, tubigisha gukora mu mashami atandutanye yo mu bigo by’imari. Tubaha amasomo atandatu amara igihe cy’umwaka.”
Amasomo atangwa muri iyi gahunda harimo ajyanye n’Ibaruramari, Imenyekanishabikorwa, gukora mu ishami rishinzwe inguzanyo ndetse n’Ubugenzuzi.
Umukozi ushinzwe gahunda zihariye muri RDB, Ngoboka François, yavuze ko iyi gahunda yatanze umusaruro ku bigo by’imari biciriritse kuko bibafasha kubona abakozi bafite ubumenyi buhagije.
Yagize ati “Twafatanyije na RICEM kugira ngo urubyiruko rubone ubumenyi, ntabwo ibigo by’imari iciriritse byari bifite uburyo bihugura abakozi babyo, twafatanyije n’ibi bigo kugira ngo habeho iyi gahunda yo guhugura abarangije amakaminuza. Ibyo bize bakabijyana muri bya bigo twe tubona bitanga umusaruro.”
Muramira Conseille, ukurikirana iyi gahunda mu Karere ka Rubavu yavuze ko kuva yayigeramo hari byinshi yungutse bizamufasha kurushaho gukora neza akazi ke.
Dual Apprenticeship system in the Microfinance sector ikorera mu Mujyi wa Kigali no mu Karere ka Rubavu ubu ifite intego yo kugera mu gihugu hose, kugeza ubu bamaze guhugura urubyiruko rugera kuri 23. abandi 64 bakaba bari guhugurwa.


text:
Uko isi igenda itera imbere, byinshi cyane bigenda bihinduka aho usanga, benshi cyane kuri ubu batacyoroherwa no kwandikirana cyangwa se guhura kenshi bityo ugasanga telefone zifashishwa cyane kugirango abantu, cyane cyane abakundana, barusheho gushyikirana uko bikwiriye nubwo kuzikoresha neza atariko bose babigeraho.
1. Nk’umukobwa, kuri telefone menya ko umugabo adakunda umuntu umuvugisha arangaye
Mu bushobozi abagore ndetse n’abakobwa bagira, harimo ubushobozi bwo gukora ibintu bitandukanye kandi bakabikorera icyarimwe. Ibyo rero bifite ibyiza bikagira n’ibibi byabyo dore ko abagabo bo muri kamere yabo bakora ikintu kimwe kikarangira bakabona gukora ikindi.
Abagore n’abakobwa biraborohera kurangara cyane kuri telefone bitewe n’iyo kamere yabo ibemerera gukora ibintu byinshi icya rimwe.
Aha usanga, bishoboka ko umukobwa cg umugore avugana n’umukunzi we ari kureba filimi, ari koza amasahani cyangwa se wenda hari n’abandi bantu bamuri i ruhande baganira. Ibyo rero abagabo babyanga urunuka.
2. Irinde kuvuga nabi kuri telefone
Burya telefone igira ijwi ryegera umuntu cyane kuko uwo ubwira uba akenshi usa n’umwongorera. Ijambo ribi ubwiriye umuntu kuri telefone biroroshye cyane kugirango rimubabarize umutima cyane dore ko aba yumva inyuguti ku nyuguti ndetse akaba yumva neza ubukana bw’ijwi ryawe. Akenshi kuri telefone niho usanga umusore abasha gushimira no gukundira ijwi ry’umukunzi we ndetse no ku mukobwa bikaba uko.
Abagabo cyane cyane mu gihe bafite ibibazo bitandukanye nk’ umunaniro n’iyindi mihangayiko usanga hari ubwo ururimi rwihutira kuvuga nabi.
3. Wimuhamagara uri ahantu hamwe
Itoze kuvugana n’uwo ukunda uri ahantu hose. SI byiza ko iteka uhamagara umukunzi wawe ari uko uri mu buriri. Cishamo umuhamagare uri mu muhanda cyangwa se uri ku kazi gusa iminota mumarana kuri telefone ihindagurike bitewe n’aho muri. Ibi bimwereka ko aho uba uri hose uba umutekereza kandi ko nta soni ugira zo kumwita umukunzi wawe n’iyo waba uri muri taxi hari undi uri kukumva.
4. Wivuga iteka ibintu bimwe
Niba umubajije amakuru, n’ejo yamubaze ariko wongereho ikintu. Nta muntu ukunda ibintu bihoraho kuko uhita utangira kumurambira hakiri kare. Mu gihe udafite byinshi byo kumubwira wimutindana kuko aho kugirango avuge ko wabuze ibyo umubwira yavuga ko wamuhamagaye wihuta.
5. Wikwivuga ahubwo ita cyane kuwo uhamagaye
Mu gihe uhamagaye umuntu, wimubwira ibyawe kuko sicyo umuhamagariye. Haranira kumwitaho cyane ugereranije nuko we yakwitaho. Ntimucuranwe amagambo ariko tuma avuga. Ibi bireba abagabo cyane kuko abakobwa akenshi niyo ariwe uguhamagaye aba ategereje ko ari wowe nk’umugabo uyobora I kiganiro.
6. Gerageza gutuma uwo uhamagaye aseka
Nimwidagadure kuri telefone igihe mufite umwanya kandi burya biracyenewe mu gukaza umubano. Gusa burya abahanga mu by’imitekerereze bavuga ko guseka cyane byica inseko, ni ukuvuga ko ari ingenzi cyane kwirinda guseka bikabije kuburyo iby’ubucuti bwimbitse byahinduka nk’ikinamico ryo gusetsa.
7. Tuma uwo uhamagaye akwiyumvamo kandi akwisanzureho
Ni byiza gutoza uwo uhamagaye gusenya inkuta zo kutamenyana. Kutamenyana n’umuntu ni urukuta rubangamira urukundo hagati yawe nawe bityo rero ni ingenzi kumenya kumwitaho.
8. Irinde amagambo yatuma agutekereza nk’indaya kandi wowe wabyitaga ibiganiro.
Uko wisanzura ku muhungu cyangwa se ku mukobwa mukundana, uko muganira kuri telefone hari inkuta mugenda musenya ugasanga mutangiye kwisanzuranaho bihagije. Mu gihe mumaze kumenyerana. Mubwire buri kimwe ariko iteka uzirikane ko hari ibyo wamubwira cyangwa wamuganirizaho agatangira kugufata uko utari dore ko iteka buhoro buhoro usanga icyenewe.
9. Irinde kumuhamagara mu gihe uzi neza ko ari busy
Niba ari umunyeshuri, azatangazwa no kubona umuhamagara mu masaha ye yo kwiga dore ko ashobora kubyita uburangare ku ruhande rwawe yibaza impamvu utamenya ko ahuze muri icyo gihe. Mwereke ke ko gahunda ze nyinshi uba uzizi kandi ko uzubahiriza.
10. Muhamagare kenshi kandi igihe gitoya ariko
Mu gihe uwo ukunda umuhamagara inshuro nyinshi, abona uburyo umutekereza cyane kandi ku bihe bitandukanye by’umunsi. Mwereke ko utamuhamagara kuko wabuze icyo ukora ibyo uzabimwereka rero wirinda kumutindana cyane dore ko aba acyeneye n’igihe cyo gutuza ngo atekereze ku rukundo rwawe nawe.
Gerageza guhindura cyane kandi kenshi kandi uzirikane ko ugomba kwirinda kuba watuma atekereza ko uri imburamukoro.
Video Abakobwa Beza
Uburyo 10 bwo gutuma umukunzi yifuza guhora aganira nawe kuri telephone
Uko isi igenda itera imbere, byinshi cyane bigenda bihinduka aho usanga, benshi cyane kuri ubu batacyoroherwa no kwandikirana cyangwa se guhura kenshi bityo ugasanga telefone zifashishwa cyane kugirango abantu, cyane cyane abakundana, barusheho gushyikirana uko bikwiriye nubwo kuzikoresha neza atariko bose babigeraho.
Labels: urukundo


text:
Ibi yabitangaje mu kiganiro n’abanyamakuru cyabaye ku wa Gatanu, tariki ya 24 Nzeri 2021, mu kwitegura Umunsi Mpuzamahanga wahariwe Abahanga mu by’Imiti ku Isi wizihijwe ku nshuro ya 11.
Dr. Hahirwa yavuze ko kugeza ubu mu Rwanda hari abahanga mu by’imiti 1068 gusa, bivuze ko ubagereranyije n’umubare w’Abanyarwanda bose, Umu-Pharmacien umwe aba areberera abantu barenze 12.130 mu gihe Ishami ry’Umuryango w’Abibumbye ryita ku Buzima, OMS, risaba ko byibura agomba kureberera abantu 1.200 gusa.
Yagize ati “Turacyafite urugendo rurerure kugira ngo tubashe kugera aho, ntitwabura gukangurira abantu kwiga iby’ubuhanga mu by’imiti, tunasaba abashoramari gushora imari mu kwigisha abahanga mu by’imiti.”
“Tuzi ko uretse n’uruganda rw’inkingo ruzatangira mu Rwanda, hari n’inganda z’imiti zigiye gutangira kandi izo zose zizakenera abahanga mu by’imiti, ni ukuvuga rero niba hari abantu bashaka gushora imari bagana mu kwigisha abahanga mu by’imiti.”
Kugeza ubu Kaminuza y’u Rwanda ni yo yonyine ifite ishami ryigisha abahanga mu by’imiti, bivuze ko buri wese ubikeneye atabona uko abyiga cyane ko iyi Kaminuza idafata buri munyeshuri.
Umujyanama akaba n’Umubitsi w’Urugaga rw’Abahanga mu by’Imiti, Uzabakiriho Darius, yavuze ko hakiri n’icyuho mu nzobere muri uyu mwuga kuko nka 90% by’abahanga mu by’imiti u Rwanda rufite bose bafite impamyabushobozi z’Icyiciro cya Kabiri cya Kaminuza.
Yagize ati “Abahanga mu by’imiti dufite uyu munsi mu Rwanda baracyari bake n’abo dufite benshi ni abarangije Icyiciro cya Kabiri cya Kaminuza, A0. Uyu munsi rero dukeneye n’abazobereye, bafite icyiciro cya Gatatu cya Kaminuza n’inzobere mu gukora imiti, gukora inkingo ndetse no kugenzura ubuziranenge.’’
Uzabakiriho yavuze ko ugereranyije n’icyerekezo u Rwanda ruganamo cya 2050, u Rwanda rukeneye inzobere zikora mu nganda zizatangizwa mu gihugu, izizakora mu bitaro by’icyitegererezo kugira ngo bijyane na gahunda y’igihugu yo guteza imbere ubukerarugendo mu buvuzi.
Abahanga mu by’imiti ni ijisho rireba ko umuti utaba uburozi
Ubusanzwe abahanga mu by’Imiti baba bazi uko umuti ukorwa, uko ukora n’uko ukoreshwa, ni bo bagira uruhare runini mu gukora imiti ndetse banakora ubushakashatsi ku miti bwifashishwa mu kuyongerea ubushobozi bwo kuvura cyangwa kuyihindura.
Dr. Hahirwa yasabye abahanga mu by’imiti gukora kinyamwuga, bagatanga imiti yujuje ubuziranenge, bakagira inama umurwayi uko afata imiti n’uko yitwara mu burwayi bwe, bakanamuhumuriza kugira ngo abashe gukira vuba.
Uzabakiriho yavuze ko abahanga mu by’imiti ari nk’ijisho rihora rireberera abarwayi kugira ngo imiti bahawe itaba uburozi, kuko iyo umuti ufashwe nabi wica aho gukiza.
Yaboneyeho no gusaba abarwayi kugirira icyizere abahanga mu by’imiti mu Rwanda kuko bakurikiranwa kuva bagitangira Kaminuza kugeza barangije ndetse bagahabwa n’ikizamini kibahesha uburenganzira bwo kuba abanyamwuga nyabo kivuguruwa buri mwaka.
Abahanga mu by’imiti basabwe gufata neza abarwayi ndetse mu gihe hari ugize ikibazo muri ‘Pharmacie’ akabimenyesha urugaga akoresheje imbuga nkoranyambaga zarwo.
Umunsi Mpuzamahanga wahariwe Abahanga mu by’Imiti ku Isi, ku nshuro yawo ya 11 ufite insanganyamatsiko igira iti ‘Pharmacy: Always trusted for your health’ [Umwuga w’ubuhanga mu by’imiti uhora wizewe ku buzima bwabwe]. Urugaga rw’Abahanga mu by’Imiti rwifurije abanyamwuga barwo Umunsi Mpuzamahanga wabahariwe.


text:
0 total views
Abantu babiri bahitanywe n’ iturika ry’ ikamyo itwara amavuta yasudirwaga n’ abakanishi mu mujyi wa Kigali mu karere ka Kicukiro I Gikondo. Ababibonye bavuga ko iyi mpanuka yatewe n’ uburangare bw’ abakinnyi.
Iyi mpanuka yabaye kuri uyu wa 18 Nyakanga 2019, mu masaha y’ igicamunsi. Imodoka yasudirwaga ifite plaque RAD413A. Uretse babiri bapfuye hari undi wakomeretse.
Abapfuye ni umushoferi w’ iyi kamyo Gakwandi Jean Claude w’imyaka 47 wari hejuru y’ itanki yereka umukanishi ahari imyenge, undi wapfuye ni Kamudra Mitanyurwa w’imyaka 59, wari ufite ubwenegihugu bw’u Rwanda n’ubwa Repubulika Iharanira Demokarasi ya Congo, yahiriye muri iki kigega umurambo we uhita ujyanwa ku bitaro bya Kacyiru. Kumudra niwe wasudiraga.
Uwakomeretse ni Nahayo Emmanuel umukozi wo mu igaraje wahise ajyanwa kuvurirwa mu bitaro bya CHUK.
Abaturage bavuga ko iyi mpanuka yatewe n’ uburangare bw’ abakanishi kuko ubundi mbere yo gusudira ikigega cy’ imodoka itwara essence babanzaga kucyoza n’ amazi kugira ngo ibishashi by’ umuriro bidateza inkongi.
Posted by Uwineza vanessa kuri Rwandapaparazi.rw/
718 total views, 6 views today


text:
Umusonga ni indwara ifata inzira z’ubuhumekero cyane ibihaha ikaba iterwa na virusi, iyo virusi iragenda igafunga ibihaha bityo umwuka ukananirwa gutambuka, umusonga ushobora gufata igihaha kimwe cyangwa se ibihaha byombi. iyi ndwara ifata abantu bose haba abana n’abaakuze ariko iravurwa igakira.
Microbes zitera umusonga zirakwirakwizwa bishatse kuvuga ko zishobora kuva ku muntu umwe zikajya ku wundi binyuze mu mwuka haba mu gukorora cyangwa kwitsamura. Ushobora kandi kugerwaho n’umusonga binyuze no gukora ku kintu kiriho virusi zitera umusonga.
Ibimenyetso by’indwara y’umusonga:
Kunanirwa guhumeka mu gihe urimo gukora uturimo tworoheje cyangwa se ntacyo urimo gukora, gukororora cyane, kugira umuriro, kugira ibyuya byinshi, kubabara mu gituza mu gihe ushaka gukorora cyangwa guhumeka, kugira umunaniro mwinshi, gutakaza ubushake bwo kurya, iseseme cyangwa kuruka ndetse no kurwara umutwe.
Ibindi bimenyetso bijyana n’ikigero abantu bagezemo:
Abana bari munsi y’imyaka 5 y’ubukure bahumeka vuba vuba cyangwa se bakanirwa guhumeka. Mu gihe impinja zo zishobora kutagaragaza ibimenyetso, ariko rimwe na rimwe zikaruka, kubura imbaraga, kunanirwa kunywa cyangwa kurya.
Ese indwara y’umusonga iterwa n’iki?
Hari ibintu byinshi harimo bagiteri ndetse na virusi zifata imyanya y’ubuhumekero zikayifunga twavuga nka rhinoviruses (izanwa n’ubukonje), influenza (gripe).
Habaho kandi umusonga ukomoka ku butaka cyangwa se inyoni. Ibi byose byanduza umusonga ku bantu badafite ubwirinzi bw’umubiri buhagije.
Ni bande bafite ibyago byinshi byo kurwara umusonga?
Muri rusange, buri wese ashobora kurwara umusonga, ariko hari abantu bamwe usanga bafite ibyago byinshi byo kurwara umusonga kurusha abandi harimo:
Abana bakivuka kugeza ku myaka ibiri
Abantu bafite guhera ku myaka 65 kuzamura
Abantu badafite ubwirizi bw’umubiri bukomeye cyangwa se banywa imiti ya cancer.
Abantu banywa ibiyobyabwenge.
Dore uburyo bwo kurwanya indwara y’umusonga:
Icyambere ni ni ugufata urukingo rw’indwara y’umusonga, kugerageza kureka itabi ku bakunzi baryo, gukaraba intoki buri gihe ukoresheje isabune n’amazi meza, gufata ibinyobwa bihagije. gukoresha igitambaro mu gihe cyo gukorora no kwitsamura kugirango hirindwe ikwirakwizwa rya virusi zitera umusonga ikindi ni ukugerageza kongera ubudahangarwa bw’umubiri binyuze mu kurya indyo yuzuye ndetse no gukora imyitozo ngororamubiri.
Muri macye rero nyuma yo kunguka byinshi ku bijyanye n’indwara y’umusonga, birakwiye gufata ingamba zo kuyirinda ndetse no kugana kwa muganga ku barwayi hagamijwe kubungabunga ubuzima buzira umuze.
Source: www.healthline.com


text:
Ibi babigarutseho ubwo hatangizwaga Igihembwe cy’Ihinga cya 2021/2022 A cyatangirijwe mu Murenge wa Gatore mu Kagari Rwabutazi kuri uyu wa Kabiri, tariki ya 5 Ukwakira 2021.
Mu gutangiza iki gihembwe hatewe ibigori ku butaka bwahuje bungana na hegitari 120 bukaba buhingwa n’abaturage bishyize hamwe bo muri Gatore.
Kuradusenge Fred utuye mu Murenge wa Gatore mu Kagari ka Cyunuzi avuga guhuza ubutaka byatumye amenya guhinga agamije gusagurira amasoko, yavuze ko aho batangiriye guhuza ubutaka asigaye yeza hejuru ya toni eshanu kuri hegitari nyamara mbere yarabonaga toni zitari hejuru y’ebyiri.
Ati “Mbere umuntu yezaga nka toni ebyiri kuri hegitari ariko aho dutangiriye guhuza ubutaka ubu tweza hejuru ya toni eshanu kuzamura.”
Nizeyimana Alex we yavuze ko ku bantu bahinze imbuto nziza y’ibigori kandi bagakoresha ifumbire bungutse cyane ugereranyije na mbere kuko ngo bavangavangaga imbuto zitandukanye.
Ati “Mbere twahingaga mu kajagari, tuvangavanga imbuto bigatuma umusaruro ubura ariko ubu duhinga imbuto imwe yonyine bigatuma tubona umusaruro, urugero nk’ahantu nezaga ibilo 200 nsigaye mpeza ibilo birenga 400 kandi ari mu murima muto.”
Yakomeje avuga ko iyo bahuje ubutaka bagahingira hamwe babonera ifumbire ku gihe ndetse bakanagirwa inama hamwe n’abajyanama mu by’ubuhinzi.
Murekatete Liberatha we yagize ati “Icyiza cyo guhinga duhuje ubutaka abantu baterera rimwe, bakabagarira rimwe n’ibigori bikerera rimwe, mbere tutarahuza ubutaka buri umwe yateraga ukwe n’undi ukwe bigatuma tutabasha gufashanya, ariko ubu n’iyo hajemo indwara duterera umuti rimwe ku buryo twese dufashanya.”
Guverineri w’Intara y’Iburasirazuba, Gasana Emmanuel, yavuze ko iyo abahinzi bahuje ubutaka bagahingira rimwe bibafasha mu kubona umusaruro mwiza uruta uwo babonaga.
Yagize ati “Guhuza ubutaka ndetse bagashyiraho igihingwa kimwe bagahingira rimwe bibafasha kugirwa inama n’ababishinzwe, kubafasha guhinga neza, gushyiriramo ifumbire rimwe kandi hakanaboneka umusaruro mwiza kandi mwinshi ujya ku isoko.”
Yakomeje asaba abahinzi guhingira ku gihe kandi bakubahiriza inama bahabwa n’abashinzwe ubuhinzi kuva ku Mudugudu kugera ku Karere; yasabye kandi abaturage kumenya igihe bashobora gushyirira ifumbire mu mirima yabo kugira ngo bibafasha kongera umusaruro.
Muri iki gihembwe cy’ihinga cya 2021/2022 A, Akarere ka Kirehe kazahinga ku butaka buhuje bungana na hegitari ibihumbi 36 aho ibishyimbo byagenewe hegitari 9000, soya ni kuri hegitari 210, imyumbati kuri hegitari 800 ndetse n’umuceri uzahingwa kuri hegitari 816.
source : https://ift.tt/3mrJlWl


text:
28/01/2020, Ikiganiro “Uko mbyumva ubyumva ute?” mutegurirwa kandi mukagezwaho na Tharcisse Semana
Mu kiganiro mperutse kugirana na Barafinda Fred (kanda hano ucyumve niba waracikanywe:”Kwigobotora umuco wo kuba inkomamashyi niyo nzira yonyine nyakuri yazana demokarasi mu Rwanda”, Barafinda Fred ) yemeze atarya iminwa ko ”Repubulika mu Rwanda yuzuye inenge aho kurangwa n’ubuziranenge”. Kuri iyi tariki y’isabukuru yayo y’imyaka 59, birakwiye ko dusubiza amaso inyuma tukareba ibyayiranze mu mateka yayo no mu mikorerere yayo, tukanibaza uko iteye ubu, niba igikenewe ubu cyangwa se niba itasimbuzwa ubundi buryo bwa politiki mu miyoborere (autres systèmes politiques de gouvernance).
“Uko mbyumva ubyumva ute?”, ikiganiro cyo kakubaza no kwibaza.


text:
ABAGABO - ABAGORE - ABAKOBWA BEZA - ABASOMYI B'IGITUBA - AGAKINGIRIZO - AMABERE - AMAFOTO Y'IBITUBA - AMAFOTO YO GUSWERA - GUKUNA - GUSOHORA K'UMUGORE - GUSOHORA - GUSOMANA - GUSWERA - GUSWERA IGITUBA KININI - GUSWERA NEZA - IBIBAZO BY'IGITSINA - IGITUBA - IGITUBA KININI - IKIBUNO - IMBORO - INAMA Z'IGITSINA - INAMA Z'URUKUNDO - INDWARA Z'IBITSINA - KUNYAZA - KWIKINISHA - RUGONGO - URUKUNDO - URWENYA - VIDEO Z'ABAKOBWA BEZA - VIDEO Z'IKIMANSURO - VIDEO Z'URUKUNDO - VIDEO ZO GUSWERA - VIDEO ZO GUSWERA Z'ABAHINDE - VIDEO ZO KUNYONGA IKIBUNO - VIDEO ZO GUSWERA Z'ABAGANDE - VIDEO ZO KUNYAZA - VIDEO Z'ABAKOBWA BIKINISHA - VIDEO ZA RUGONGO NINI - VIDEO Z'IGITUBA KININI
Uburyo bwo Gutinyuka Kubwira Umusore/Umukobwa ko Umukunda
1 Gerageza kumwegera
Ni henshi muhurira -mu ishuri, mu kazi, buri mugoroba hari alimentation muhuriramo, - none urambiwe rwose guhora umubona umutima ukadiha kandi we ntacyo bimubwiye!
Byakurambiye urifuza kumubwira icyo umutekerezaho, urifuza rwose kumenya ikibazo ufite nibura umutima wawe ukaruhuka, yashaka akakumva, yashaka akagusuzugura, ariko umutima wawe ukaruhuka.
Dore uko wabigenza kugira ngo akubone neza ubwa mbere
• Gerageza kwishyiramo ibitekerezo byiza kandi bitaguca intege. Ishyiremo ko uri mwiza, ko uri uwa mbere; ese ubundi umusore/inkumi nkawe yaturukahe? Ni nde se utifuza kugira umukunzi nka we? Ibi n’ubwo atari ko buri gihe bikora, ariko rwose birafasha kuko biguha ubushobozi bwo kuba wagerageza kwegera wa muntu ubusanzwe ubona ugatitira, kubera ubwoba bwo kubona ntaho wamuhera.
• Subiza ibirenge ku isi. Gerageza kubanza kwiyitaho bihagije, usokoze neza, wambare neza, ube uhumura neza, mbese fraicheur ari zose.Gusa ntugakabye kuko kugeza aha nturamenya ibyo yanga n’ibyo akunda. By’umwihariko, nujya guhitamo imyenda wambara, witondere kumenya itakubangamiye, wambara koko ukumva umerewe neza.
• Nubishaka wenda, ubanze ufate n’agapapuro ushyire ku murongo imyitwarire yawe mibi (defaults) zawe wumva wifuza kutaza kwerekana imbere ye, hanyuma urebe n’imyitwarire yawe myiza (Qualit├ęs) wumva wifuza ko abona, gusa nturengere ngo ushake ko abona ko wujuje byose(uri parfait) kuko uwo muntu umeze atya n’ubu ntarabaho.
Byitwaremo neza
Ni ngombwa cyane ko akubona neza ku munota wa mbere. Kubera iyo mpamvu ugerageze rero ntuvange ibintu.
• Utagombye kwandika byinshi, mbere y’uko muhura, fata agapapuro gato wandikeho utuntu duke wumva wifuza ko muza kuganira kuri uwo mugoroba/icyo gihe muhuye, muri hamwe cyangwa mubonanye. Niba wateganyije kuganira ku ngingo runaka, nyabuneka ntukayijye ku ruhande, ntukanavange ibintu igihe murimo kuganira, jya wirinda kandi no kuvuga cyane kugira ngo ataza kurambirwa.
• Rimwe na rimwe, ariko n’ubundi utarengereye cyane, jya ugerageza kuzanamo akantu gashya mu byo mwaganiraga igihe ubonye ko ibyo mwaganiraga bisa n’aho bishize cyangwa n’ibyamurambiye; umwereke ko wifuza kumumenya cyane ariko ko umwubaha ku buryo wanze kurengera, urebe niba nawe yifuza kukwifungurira utamushyizeho agahato.
• Ntimuzatandukane utamubwiye koko kandi mu buryo bw’ikinyabupfura icyo umutekerezaho. Rimwe na rimwe umuntu ashobora gutumira umuntu akunda bakarinda batandukanna atamubwiye icyo yamushakiraga kandi mu kutumira yaramubwiraga ko amushaka hari icyo yifuza kumubwira cyangwa ko baganiraho. Si byiza kuko ashobora guhita aguca amazi nk’uko abenshi bakunda kubivuga. Mubwire utamubeshya kandi udakabije uburyo umwiyumvamo gusa ntumuhatire guhita aguha igisubizo kuko uwo mwanya wafashe ubitekerezaho nawe afite uburenganzira bwo kuwubona.
• Ntukarebe hasi urimo kubimubwira cyangwa yewe n’igihe urangije kubimubwira kuko gukunda umuntu si icyaha, kandi si na ngombwa ko usanga nawe ari uko. Murebe mu maso utamutera ubwoba cyangwa ngo umuhangare, ahubwo murebane indoro yoroshye, umubwire ko uko ari ko kuri kuri mu mutima wawe kandi ko ntaho umukinze. Burya rimwe na rimwe indoro yonyine ishobora kuvuga byinshi kurusha amagambo.
Subscribe to: Post Comments (Atom)


text:
Abantu benshi bakunze kubona umwana wanyweye ibiyobyabwenge bakamufata nk’umwana utabasha kuvamo umuntu muzima wagirira akamaro abandi ndetse n’igihugu ariko iyo yitaweho abasha kubireka kandi akavamo umuntu uhamye.
Umuhuzabikorwa w’ikigo cy’Abadacogora n’Intwari gikorera muri Caritas Kigali kita ku bana bo mu muhanda Mushashi Josiane atangaza ko iyo bari mu gikorwa cyo gukura abana mu muhanda babajyana mu kigo cyabo kugirango babafashe kubagorora avuga ko iki kibazo bahura nacyo kuko abana benshi bavana mu buzima bwo mu muhanda baba bafata ibyobyabwenge bwo mu bwoko butandukanye.
Ati “ Icyambere na mbere tubafasha ni ukubatega amatwi hagamijwe kumenya ubwoko bw’ibiyobyabwenge yafashe, igihe yatangiriye kubifata, n’ingaruka byamugizeho”.
Mushashi avuga ko hari ingaruka zigaragara inyuma n’iziri imbere zigaragazwa n’ibimenyetso cyangwa imico n’imyitwarire umwana agaragaza iyo yabifashe.
Bimwe mu byo bakora bafasha uwafashe ibiyobyabwenge kubicikaho nukumurinda kongera guhura nabyo ndetse bagatangira kumukorera ubujyanama bw’uburyo agomba kubireka.
Aha avuga ko nta gihe kizwi bishobora kumara kugirango uwabinyoye ngo abireke kuko biterwa ni ubushake ufashwa afite mu kubireka.
Mushashi avuga ko biterwa kandi na none n’ubwoko bw’ibiyobyabwenge yafashe n’igihe yamaze abifata. Uretse na none ko ingaruka za byo zitagaragara vuba ku mwana nk’uko izo mu bwoko bwa cocaine, colle, n’ibindi byatsi birimo urumogi.
Abana bakira mu kigo cy’abadacogora n’intwari n’abana akenshi bakunze kuba barafashe kore(Colle) bakajya bayinyunyuza. Kore rero yangiza mu bwonko , umwana agahorana udusebe ku ruhu, iminwa yumye kandi amaso agatukura, arazengerezwa akadandabirana. Kugira ngo ayicikeho ni ukuyimurinda gusa kuko nta ngaruka agira iyo ayiretse arakira.
Mu gihe usanga urumogi rwo uwabaswe na rwo (addicted) iyo akibireka asa n’urwaye akabura ubushake bwo kurya (appetite) agakenera kugaburirwa bihagije no kumuha ibyo kunywa kugira ngo agarure imbaraga.
Umuhuzabikorwa w’ikigo kita kuri aba bana bo mu muhanda ahamya ko abana iyo bakorewe ubujyanama bakitabwaho n’umukozi ubishinzwe bhinduka bakabasha kwiga kandi bagasinda neza.
Aha ni naho ahera asaba abantu bose kwita ku bana bo mu muhanda cyane cyane bakamenya n’uburyo babafasha igihe bahuye nuwafashe ibiyobyabwenge.
Zimwe mu nzira zo ku mufasha nukubimurinda no kumuganirirza ku bubi bwabyo , no gukomeza kumukorera ubujyanama ndetse ukamufasha guhindura ubuzima umukundisha ishuri no kumwereka akamaro bizamumarira nabireka.
Avuga ko kuri iki kibazo cyo gufasha abana banywa ibiyobyabwenge bashatse umukozi uhoraho ufute impamyabumenyi mu bijyanye n’imitekerereze n’imyitwarire ya muntu (psycholigiste) ugomba gufasha bene aba bana baba baranyweye ibiyobyabwenge kugirango abafashe guhindura imyitwarire.
Umwana wanyuze mu buzima bwo mu muhanda akanywa no kukiyobyabwenge cy’urumogi twahaye izina rya Munezero avuga ko akiri mu buzima bwo mu muhanda yafataga ibiyobyabwenge byo mu bwoko bw’urumogi (Colle) ariko nyuma yaje kujyanwa Iwawa kugororerwayo abasha kubireka ubu yibeshejejeho akora umwuga w’ubwubatsi.
Iki ni kimwe mu kimenyetso ndetse n’ubuhamya bwafasha abantu bose kwita kuri aba bana bakareka ibiyobyabwenge kuko nyuma yo kubireka bagirira umuryango nyarwanda akamaro.


text:
Tariki ya 18-19 Ugushyingo 2017 kuri ADEPR Kicukiro umudugudu wa Nyakabanda, hateganijwe igiterane kidasanzwe cy’iminsi ibiri cy’ububyutse,kiri gutegurwa na Korali Sion ibarizwa kuri uyu mudugudu.
Aganira ana Agakiza.org, Bwana Harerimana Aimable umuyobozi wa korari Sion yatangaje ko iki giterane kije mu rwego rwo gushima Imana imirimo n’ibitangaza yakoze. Yakanguriye abantu kuza gufatanya nabo kuzamura amashimwe ku Mana.
Tumubajije ibijyanye n’imyiteguro, Bwana Harerimana yavuzeko Korari Sion imaze igihe kinini itegura iki giterane ku bufatanye n’umudugudu wa Nyakabanda, kubw’ibyo rero, ngo ntagushidikanya guhari ku migendejere myiza y’iki giterane.
Korari Sion yatangiye umurimo w’Imana mu mwaka wa 1997,yari korari y’urubyiruko, yitwaga Korari ABARINZI. Ni korari yaje kwaguka mu buryo butangaje aho ubu igeze ku mubare w’abaririmbyi 93 bari mu byiciro byose, abubatse ndetse n’ingaragu.
Iyi korari yateye imbere no mu buryo bw’imiririmbire ugereranije na mbere igitangira.
Korari Sion ifite indirimbo nyinshi zifasha imitima yabenshi, haba kubayibona iririmba ndetse n’abakurikirana ibihangano byayo mu buryo butandukanye. Yamenyekanye cyane mu ndirimbo nka "TUGUFITIYE ICYIZERE YESU; IBYO IMANA YAKOZE n’izindi.
Nk’uko bitangazwa n’ubuyobozi bwa korari Sion, ndetse no ku matangazo y’iki giterane yashyizwe ahantu hatandukanye, insanganyamatsiko iyacyo iboneka muri Zaburi 20:8b,: “Ariko twebwe tuzavuga izina ry’Uwiteka Imana yacu”
Iki giterane cyatumiwemo abakozi b’Imana batandukanye baba abaririmbyi n’abigisha b’ijambo ry’Imana. Hazaba hari Korari Muhima yamenyekanye cyane mu ndirimbo ivuga ngo “Nta mukiranutsi upfa”, Korari Galeedi inzwi cyane mu ndirimbo “Nzabana nawe”. Hazaba hari kandi umuhanzi Faustin Murwanashyaka wakunzwe cyane mu ndirimbo nka "Uri Uwera; Agaciro;..."
Ku munsi wo kuwa gatandatu hazigisha Ev. Mafubo Esther, naho ku Cyumweru higishe Ev. Sinzabikangwa Jean Pierre.
Kuwa Gatandatu kikazatangira saa 14H00, naho ku cyumweru ni uguhera saa tatu za mu gitondo gukomeza.


text:
Tamba igitambo cy’uko uri amahoro
Yanditswe na: Ubwanditsi
2021-08-10 07:47:39
Kandi inyama z’igitambo cy’uko umuntu ari amahoro cyatambiwe ishimwe, zijye ziribwa ku munsi cyatambiweho, ntizikarare. (Abalewi 7:15).
Imana yabwiye abana ba Isiraheli ko igitambo cyabo cyo gushimira Imana ko bari amahoro kidashobora kumara umunsi ukurikira. Kugitamba byagombaga kuba buri munsi. Yashakaga kubigisha. Natwe, iri hame buri munsi tugomba gushimira. Iyo tutagishima, dutangira gufata imigisha y’Imana, n’Imana ubwayo, nk’ibisanzwe.
Imana izi iyo mico ya kamere muntu. Izi ko twihutira kwibagirwa. Ibyari bishya kandi bishimishije bisaza vuba, kandi bitakaza inyungu. Ni byo koko dushobora kubona ubutunzi: amazu, amamodoka ndetse n’ubundi butunzi, ariko ibi ntibikwiriye kutumaramo imbaraga zo kwibuka aho Imana yadukuye ngo tuyishime ndetse tuyitambire ibitambo by’uko turi amahoro.
Ndetse rimwe na rimwe twibagirwa ibihe Imana yasubije mu buryo bw’igitangaza amasengesho yacu kandi ikaduha ibyo dukeneye. Iyo duhuye n’ingorane n’ibibazo, dushobora gushakisha Imana n’umutima ukunze, nyamara twamara gusubizwa tukibagirwa.
Imana yasubije amasengesho yacu, iduha ibyo dukeneye. Turashobora kumva turi hafi cyane mugihe turi hejuru yumwuka. Ariko, turashobora kwibagirwa byihuse ibi bihe byiza. Biroroshye cyane gufatwa na gahunda zacu za buri munsi kandi tukibagirwa Imana. Urukundo tuyikunda rugenda rukonja kandi dukwiriye kuba inkoramutima zayo.
Ntuzigere wemera ko ibyo bikubaho! Hagarika gutekereza ku byo yagukoreye byose. Ibuka ibihe byatambutse yagiye isubiza amasengesho yawe, yarakuyoboye kandi yasubije amasengesho yawe ndetse ihaza ibyo ukeneye. Noneho tanga igitambo cyo gushimira Imana ko uri amahoro. Shima Imana, uyisenge kandi ntuzigere wibagirwa ibyo Imana yagukoreye
Source: www.topchretien.com
[email protected]


text:
Iyo umugore afite umugabo umwubaha yumva afite agaciro ndetse ni n’uburyo bwiza bwamugaragariza ko amukunda kuko ntaba akimufata nk’igikoresho ahubwo bimuha icyizere ko amufata nk’isi ye.
Ese mukobwa, waba utekereza ko umuhungu mukundana akubaha cyangwa ntuzi ukuri kwabyo? Hano hari ibyagufasha kukwereka ukuri kuri byo:
1.Ntajya aguhisha gahunda ze ngo agusige mu mwijima
Umugabo utubaha umugore we akora ibyo yishakiye atitaye ku ko ari bubifate kugeza n’ubwo akora ibintu byinshi atanamumenyesheje akumva ko no kumusiga wenyine ntacyo bitwaye. Ibi umugabo wubaha umugore we, cyangwa umusore wubaha umukobwa bakundana ntibizamurangwaho kuko amufata nk’uw’agaciro, amubwira gahunda ze kandi ntashobora na rimwe gukora ikintu atamugishije inama ngo bafatane icyemezo kandi ntazamusiga mu kangaratete kuko amwubaha cyane.
2.Akubwiza ukuri
Kutavugisha ukuri ni kimwe mu bintu bisenya ingo nyinshi muri iyi minsi kuko usanga habamo amanyanga menshi mu rukundo, ariko umusore ukubaha azakubera umunyakuri ku kanini n’agato kuko aba aha agaciro cyane urukundo rwanyu. Niba akubwiza ukuri, ni ubusobanuro ko akubaha.
3.Asaba imbabazi aho biri ngombwa
Muri kamere y’abagabo, bakunda icyubahiro ndetse abenshi ntibajya baca bugufi ngo basabe imbabazi kuko bumva baba bataye ikuzo. Kuba umugabo ntibikuyeho kugira ikosa kuko nta muntu udakosa, iyo akubaha, akabona ko yakoze ikosa, aca bugufi akagusaba imbabazi iby’icyubahiro agasa n’ucyiyambura muri ako kanya. Mukobwa niba umusore mukundana aciye bugufi akagusaba imbabazi, ntuzabyuririreho umwima icyubahiro agomba, ahubwo uzabimwubahire cyane kuko nawe arakubaha kandi cyane.
4.Agufata neza no mu nshuti n’imiryango
Bamwe mu bagabo usanga bita ku bagore babo iyo bari kumwe ari babiri bonyine, bari mu rugo bagera hanze ugasanga si ko biri. Umugabo ukubaha, azakomeza kukubaha no kukwitaho, azagufata neza muri kumwe mu rugo, muri mu miryango yanyu ndetse muri no mu nshuti zanyu, ntaho icyubahiro aguha kizajya aho mwaba muri hose ahubwo azaharanira ko n’abandi bakubaha.
5.Arakumva cyane
Urukundo si urw’umwe, rwubakwa na babiri aho buri wese aharanira kubera undi uwihariye no kumukorera ibitandukanye n’ibyo akorera abandi kuko hari uko aba amufata bidasanzwe. Rero ugukunda kandi akubaha, azanabikugaragariza mu kukumva. Umugabo utakubaha ntazanata umwanya mu kukumva, ariko ukubaha, n’iyo yaba atemeranya nawe ibyo uvuga azakumva, agutege amatwi akubwire uko we abyumva nawe maze muganira ku kuri nyako. Ibi erega ntibizamura icyubahiro cy’umuryango gusa, ahubwo binakomeza urukundo rwanyu mwembi.
Bakobwa, kubahwa n’abakunzi banyu ntibizaza gutyo gusa, muzaba abahinzi babyo muri bo kuko muzasarura ibyo mwabibye. Birakwiye ko umukobwa yubaha umuhungu bakundana, umugore akubaha umugabo we maze nabo (abasore n’abagabo) bakabubaha mu buryo bwabo. Nyuma yo gusoma iyi nkuru, uri umwe mu bavuga ko abakunzi babo babubaha?
Src: Lamoursecret